open-index/open-wikipedia-markdown huggingface dataset:
ঐশ্বৰ্যা ৰায়

**ঐশ্বৰ্যা ৰায়** (; জন্ম ১ নবেম্বৰ ১৯৭৩) এগৰাকী ভাৰতীয় অভিনেত্ৰী আৰু ১৯৯৪ চনৰ *মিচ ৱৰ্ল্ড*।  অভিনয় জীৱনৰ বৃহৎ সাফল্যই তেওঁক ভাৰতবৰ্ষৰ এগৰাকী অতি জনপ্ৰিয় আৰু প্ৰভাৱশালী শিল্পীৰূপে প্ৰতিষ্ঠা দিছে। দুটাকৈ ফিল্মফেয়াৰ বঁটাৰ উপৰিও ২০০৯ চনত তেওঁ ভাৰতৰ চতুৰ্থ অসামৰিক বঁটা পদ্মশ্ৰী লাভ কৰিছে। ইয়াৰোপৰি ২০১২ চনত ফৰাচী চৰকাৰে *Ordre des Arts et des Lettres*-এৰে সন্মানিত কৰিছে। প্ৰচাৰ মাধ্যমত প্ৰায়ে তেওঁৰ *পৃথিৱীৰ সৰ্বাধিক সুন্দৰী মহিলাগৰাকী* বুলি উল্লেখ কৰা হয়।
## প্ৰাৰম্ভিক জীৱন
১৯৭৩ চনৰ ১ নবেম্বৰত কৰ্ণাটকৰ মাঙ্গালোৰত এটা তুলুভাষী পৰিয়ালত ঐশ্বৰ্যাৰ জন্ম হৈছিল। তেওঁৰ দেউতাক আছিল কৃষ্ণৰাজ, যাৰ ২০১৭ৰ ১৮ মাৰ্চত মৃত্যু হৈছিল। দেউতাক সেনাবাহিনীৰ এজন জীৱবিদ আছিল। মাক বৃন্দা এগৰাকী গৃহিণী। তেওঁৰ ককায়েক এজন নৌবাহিনীৰ অভিযন্তা। পৰিয়ালটো মাঙ্গালোৰৰ পৰা মুম্বাইলৈ গুছি আহিছিল আৰু তাতে আৰ্য বিদ্যা মন্দিৰত তেওঁ পঢ়া-শুনা কৰিছিল। ৰায়ে জয় হিন্দ কলেজত এবছৰ ই্ণ্টাৰমিডিয়েট কৰিছিল তাৰপৰা মাটুংগাৰ ৰূপাৰেল কলেজত নাম-ভৰ্তি কৰিছিল। উচ্চতৰ মাধ্যমিকত তেওঁ ৯০% নম্বৰ লৈ উত্তীৰ্ণ হৈছিল।কলেজত থাকোঁতে তেওঁ অলপ-চলপ মডেলিং কৰিছিল। বিভিন্ন টেলিভিচন বিজ্ঞাপনত কাম কৰাৰ পিছত তেওঁ "ফেমিনা মিচ ইণ্ডিয়া"ত অংশ গ্ৰহণ কৰে; য’ত তেওঁ দ্বিতীয় স্থান পায়। ১৯৯৪ চনত "মিচ ৱৰ্ল্ড"ৰ খিতাপ লাভ কৰে। তাৰপিছতে তেওঁলৈ বিভিন্ন চলচ্চিত্ৰৰ বাবে আমন্ত্ৰণ আহিবলৈ ধৰে।
## কৰ্মজীৱন
১৯৯৭ চনত মুক্তি পোৱা মণি ৰত্নমৰ তামিল ছবি *ইৰুভাৰ*ৰ যোগেদি তেওঁ চলচ্চিত্ৰ জগতত পদাৰ্পন কৰে। তেওঁৰ প্ৰথম হিন্দী ছবি *ঔৰ প্যাৰ হো গয়া*ও একে বছৰতে মুক্তি পায়। তেওঁৰ প্ৰথম বাণিজ্যিক সফল ছবি তামিল ভাষাৰ জীনছ্ (১৯৯৮); যিখন সেই সময়ৰ অন্যতম ব্যয়বহুল ভাৰতীয় ছবি। তেওঁ দুবাৰ শ্ৰেষ্ঠ অভিনেত্ৰীৰ ফিল্মফেয়াৰ বঁটা লাভ কৰে। ফিল্মফেয়াৰ লাভ কৰা প্ৰথম ছবিখন হ’ল- *হম দিল দে চুকে চনম* (১৯৯৯) আৰু আনখন *দেৱদাস* (২০০২)। 

তামিল ছবি *কান্দুক’নাই কান্দুক’নাই*ত (২০০০) এগৰাকী আবেদনময়ী শিল্পীৰ চৰিত্ৰত, ৰবীন্দ্ৰনাথ ঠাকুৰৰ কাহিনীৰ আধাৰত নিৰ্মিত বঙালী ছবি *চোখেৰ বালি*ৰ (২০০৩) বিনোদিনীৰ চৰিত্ৰত, ৰেইনকোটত (২০০৪) এগৰাকী হতাশাগ্ৰস্থ মহিলাৰ চৰিত্ৰত,  ব্ৰিটিছ ড্ৰামা ছবি *প্ৰ’ভোকড্*ত (২০০৬) কিৰণজিৎ আহলুৱালিয়াৰ চৰিত্ৰত আৰু *গুজাৰিছ*ত (২০১০) এগৰাকী নাৰ্চৰ চৰিত্ৰত ঐশ্বৰ্যাই কৰা অভিনয়ে চলচ্চিত্ৰ সমালোচকৰ প্ৰশংসা বুটলিবলৈ সক্ষম হৈছে। তেওঁৰ ৰোমাণ্টিক ছবি *মোহাব্বতে* (২০০০) আৰু *য়ে দিল হ্যায় মুচকিল*, এডভেঞ্চাৰ ছবি *ধুম ২* (২০০৬), ঐতিহাসিক ৰোমাণ্টিক ছবি গুৰু (২০০৭) আৰু *জোধা আকবৰ* (২০০৮) আৰু বিজ্ঞানভিত্তিক ছবি *এন্থিৰান*-এ (২০১০) প্ৰভুত বাণিজ্যিক সফলতা লাভ কৰিছে। 

## ব্যক্তিগত জীৱন
২০০৭ চনত ঐশ্বৰ্যাই অভিষেক বচ্চনক বিয়া কৰায়। দম্পত্তিহালৰ এজনী কন্যা সন্তান আছে। চলচ্চিত্ৰীয় জগতখনৰ বাহিৰত তেওঁ বহুকেইটা দাতব্য সংস্থা আৰু সামাজিক প্ৰচাৰ অভিযানৰ ব্ৰেণ্ড এম্বেছেডৰ ৰূপে দায়িত্ব পালন কৰিছে। তেওঁ এইচ.আই.ভি./ এইড্‌ছ সংক্ৰান্তীয় ৰাষ্ট্ৰসংঘৰ যুটীয়া কাৰ্যক্ৰমৰ (UNAIDS) *শুভেচ্ছা দূত*। ২০০৩ চনত তেওঁ *কেনছ্ চলচ্চিত্ৰ মহোৎসৱ*ৰ এগৰাকী জুৰী সদস্য আছিল। এই মহোৎসৱত জুৰীৰ দায়িত্ব পোৱা তেওঁ আছিল  প্ৰথমগৰাকী ভাৰতীয় অভিনেত্ৰী।

## তথ্য উৎস

## বাহ্যিক সংযোগ

* 
* 
* 
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:পদ্মশ্ৰী বঁটা বিজয়ী
শ্ৰেণী:ফিল্মফেয়াৰ বঁটা বিজয়ী
ৰাখী গুলজাৰ

**Rakhee Gulzar** (; জন্ম **ৰাখী মজুমদাৰ** ১৫ আগষ্ট ১৯৪৭; অধিক জনাজাত নাম **ৰাখী**) এগৰাকী ভাৰতীয় অভিনেত্ৰী। তেওঁ বহুতো হিন্দী আৰু বঙালী ভাষাৰ চলচ্চিত্ৰত অভিনয় কৰিছে। তেওঁ তিনিটা ফিল্মফেয়াৰ বঁটা আৰু এটা ৰাষ্ট্ৰীয় চলচ্চিত্ৰ বঁটা লাভ কৰিছে। ফিল্মফেয়াৰ বঁটাৰ বাবে তেওঁ ৮বাৰ শ্ৰেষ্ঠ অভিনেত্ৰীৰ আৰু ৮বাৰ সহযোগী অভিনেত্ৰীৰ বাবে মনোনয়ন পাইছিল। মনোনয়নৰ ক্ষেত্ৰ তেওঁ মাধুৰী দিক্ষিত আৰু ৰাণী মুখাৰ্জীৰ পিছতে দ্বিতীয় স্থানত আছে। ১৯৬৭ চনত গীতা দত্তই মূল চৰিত্ৰত অভিনয় কৰা বঙালী ছবি  *বধু বৰণ*-এৰে তেওঁ চলচ্চিত্ৰ জগতত ভৰি দিছিল। তেওঁৰ প্ৰথম হিন্দী ছবি *জীৱন মৃত্যু* (১৯৭০)।

২০০৯ চনত চলচ্চিত্ৰ জগতলৈ আগবঢ়োৱা বৰঙণিৰ বাবে তেওঁক ভাৰত চৰকাৰৰ চতুৰ্থ অসামৰিক সন্মান পদ্মশ্ৰীৰে সন্মানিত কৰা হৈছিল।
## ব্যক্তিগত জীৱন

ভাৰতে স্বাধীনতা লাভ কৰাৰ দিনাই পশ্চিমবঙ্গৰ নদীয়া জিলাৰ ৰাণাঘাটত এটা বঙালী পৰিয়ালত, ১৯৪৭ চনৰ ১৫ আগষ্টত তেওঁৰ জন্ম হৈছিল। স্থানীয় ছোৱালী স্কুলত তেওঁ পঢ়া-শুনা কৰিছিল। ভাৰত বিভাজনৰ পূৰ্বে দেউতাকে পূৰ্ব বঙ্গৰ (বৰ্তমান বাংলাদেশত) পৈতৃক গাঁৱত জোতাৰ ব্যৱসায় কৰিছিল। পিছলৈ তেওঁলোকৰ পৰিয়ালটো পশ্চিমবঙ্গলৈ স্থানান্তৰিত হয়। 

কিশোৰী অৱস্থাতে তেওঁৰ অজয় বিশ্বাস নামৰ লোক এজনৰ সৈতে বিয়া হৈছিল যদিও কম সময়ৰ ভিতৰত এই বিয়া ভাঙি যায়। দ্বিতীয় বাৰ ৰাখীৰ চলচ্চিত্ৰ পৰিচালক, কবি, গীতিকাৰ গুলজাৰৰ সৈতে বিয়াত বহে। তেওঁলোকৰ এজনী ছোৱালী মেঘনা গুলজাৰ। ছোৱালীৰ এবছৰ বয়সতে দুয়ো পৃথকে থকাৰ সিদ্ধান্ত লয়। আমেৰিকাত উচ্চশিক্ষা গ্ৰহণ কৰা মেঘনা এগৰাকী চলচ্চিত্ৰ পৰিচালক। তেওঁ পৰিচালনা কৰা ছবিৰ ভিতৰত আছে- *ফিলহাল*, *জাষ্ট মেৰীড* আৰু *দচ কাহানিয়া*।
## কৰ্মজীৱন
১৯৬৭ চন বিশ বছৰ বয়সত ৰাখীৰ বঙালী ছবি *বধু বৰণ*ৰে অভিনয় জীৱনৰ অভিষেক হয়। প্ৰথম নায়িকাৰ ভূমিকাত ধৰ্মেন্দ্ৰৰ বিপৰীতে ৰাজশ্ৰী প্ৰডাকচনছৰ *জীৱন মৃত্যু*ত (১৯৭০) অভিনয় কৰে। ১৯৭১ চনত তেওঁৰ *শৰ্মিলী*, *লাল পত্থৰ* আৰু *পৰশ* ছবি মুক্তি পায়। শৰ্মিলীত তেওঁ শশী কাপুৰৰ বিপৰীতে দ্বৈত ভূমিকাত অভিনয় কৰিছিল। এই তিনিওখন ছবিয়ে হিট হয় আৰু ৰাখীক বলীউডৰ এগৰাকী শীৰ্ষস্থানীয় অভিনেত্ৰী ৰূপে প্ৰতিষ্ঠা কৰে। ১৯৭২ চনত চুপাৰষ্টাৰ ৰাজেশ খান্নাৰ সৈতে *চাহজাদা* আৰু তুলনামূলকভাবে নবাগত ৰাকেশ ৰোচনৰ সৈতে *আখো আখো মেঁ* মুক্তি পায়। ছবি দুখনে অৱশ্যে বক্সঅফিচত ভাল ফলাফল দেখুৱাব নোৱাৰিলে। *হীৰা পান্না* (১৯৭৩) আৰু *দাগ*ত (১৯৭৩) সৰু চৰিত্ৰ আছিল যদিও তেওঁৰ বহুমাত্ৰিক অভিনয় দক্ষতা পৰিস্ফুট হৈ উঠিছিল। নায়িকাৰ আধিপত্য থকা ৰাজশ্ৰী প্ৰডাকচনছৰ *তপস্যা*ৰ (১৯৭৬) অভূতপূৰ্ব সফলতাই তেওঁক বক্সঅফিচৰ এটা লেখত লবলগীয়া নামলৈ পৰিবৰ্তন কৰিছিল, যিখন ছবিত তেওঁ এজনী আত্মত্যাগ কৰা  এজনী ভনীয়েকৰ চৰিত্ৰত অভিনয় কৰিছে। তেওঁৰ আন দুখন শ্ৰেষ্ঠ ছবি *ব্লেকমেইল* (১৯৭৩) আৰু *আঁচল* (১৯৭৬)।

তেওঁ দেৱানন্দৰ সৈতে *হীৰা পান্না*, *বেনাৰচী বাবু* (১৯৭৩),*জোশিলা* (১৯৭৩) আৰু *লুটমাৰ* (১৯৮০) কৰিছে। শশী কাপুৰৰ সৈতে কৰা ছবিৰ সংখ্যা দহখন- *শৰ্মিলী*, *জানৱৰ ঔৰ ইনচান* (১৯৭২),*কভি কভি* (১৯৭৬),*দুচৰা আদমী* (১৯৭৭),*তৃষ্ণা* (১৯৭৮),*বচেৰা* (১৯৮১),*বন্ধন কচ্চে ধাগো কা*, *জমীন আসমান* আৰু *পিঘলতা আসমান*।

তেওঁ ১৯৭০ চনৰ ৬ মে’ত মুক্তি পোৱা সমান্তৰাল ধাৰাৰ প্ৰভাৱপুষ্ট অসমীয়া ছবি অপৰাজেয়ৰ মূল নাৰী চৰিত্ৰটোত অভিনয় কৰিছিল। এইখনে তেওঁ অভিনয় কৰা একমাত্ৰ অসমীয়া ছবি।
## তথ্য উৎস

## বাহ্যিক সংযোগ
*
শ্ৰেণী:ভাৰতীয় অভিনেত্ৰী
শ্ৰেণী:বঙালী চলচ্চিত্ৰৰ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:অসমীয়া চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
শ্ৰেণী:শ্ৰেষ্ঠ সহযোগী অভিনেত্ৰীৰ ৰাষ্ট্ৰীয় চলচ্চিত্ৰ বঁটা বিজয়ী
শ্ৰেণী:পদ্মশ্ৰী বঁটা বিজয়ী
শ্ৰেণী:বঙালী ব্যক্তি
বৈজয়ন্তীমালা

**বৈজয়ন্তীমালা** (; জন্ম ১৩ আগষ্ট ১৯৩৬) এগৰাকী ভাৰতীয় চলচ্চিত্ৰ অভিনেত্ৰী, ভাৰতনাট্যম শিল্পী, কৰ্ণাটকী কণ্ঠশিল্পী, কোৰিঅ’গ্ৰাফাৰ আৰু সাংসদ। ত বৈজয়ন্তীমাল তেওঁৰ সময়ৰ সৰ্বাধিক পাৰিশ্ৰমিক পোৱা অভিনেত্ৰী আছিল। তেওঁক ভাৰতীয় চলচ্চিত্ৰৰ ‘প্ৰথম মহিলা মহাতাৰকা’ গণ্য কৰা হয়। ১৯৪৯ চনত তামিল ছবি *বাঝকাই* আৰু ১৯৫০ চনত তেলেগু ছবি *জীৱিতম*ৰ যোগেদি তেওঁ আত্মপ্ৰকাশ কৰিছিল। পিছলৈ তেওঁ দক্ষিণ ভাৰতীয় আৰু সোণালী যুগৰ বলীউডী চলচ্চিত্ৰৰ অন্যতম বিশিষ্ট অভিনেত্ৰীত পৰিণত হৈছিল। তেওঁক এগৰাকী সৰ্বকালৰ অন্যতম শ্ৰেষ্ঠ ‘আইকণিক’ নায়িকা বুলি জনা যায়। তেওঁ ভাৰতীয় চলচ্চিত্ৰৰ নৃত্যৰ শৈলী আৰু মান সম্পূৰ্ণৰূপে সলনি কৰি দিয়া প্ৰথম তাৰকা। তেওঁৰ বাবেই পিছলৈ ভাৰতীয় চলচ্চিত্ৰৰ অভিনেত্ৰীসকলৰ ধ্ৰুপদী নৃত্যত পাৰদৰ্শিতা আশা কৰা হৈছিল। বলীউডত এগৰাকী তাৰকা হিচাপে প্ৰতিষ্ঠিত হোৱা তেৱেঁ প্ৰথম দক্ষিণ ভাৰতীয় অভিনেত্ৰী আৰু তেওঁৱেই অন্যান্য দক্ষিণ ভাৰতীয় অভিনেত্ৰীসকলক বলীউডলৈ বাট মুকলি কৰি দিছিল। এগৰাকী দক্ষ নৃত্যশিল্পী বৈজয়ন্তীমালাই বলীউডক অৰ্ধ-শাস্ত্ৰীয় নৃত্যৰ সৈতে পৰিচিত কৰাই দিছিল।

১৯৬৮ চনত ভাৰত চৰকাৰে তেওঁক দেশৰ চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰে। 'গাৱাৰ' (১৯৭০) ছবিত অভিনয় কৰাৰ পিছত তেওঁ অভিনয় জগতৰ পৰা অৱসৰ গ্ৰহণ কৰে। তেতিয়াৰ পৰাই নৃত্যৰ বাবে বিশেষকৈ ভাৰত নাট্যমৰ বাবে জনপ্ৰিয়তা অৰ্জন কৰে আৰু পিছলৈ অনুশীলনকাৰী শিল্পীক প্ৰদান কৰা সৰ্বোচ্চ ভাৰতীয় স্বীকৃতি সংগীত নাটক একাডেমী বঁটা লাভ কৰে। ২০২৪ চনত তেওঁ ভাৰতৰ দ্বিতীয় সৰ্বোচ্চ অসামৰিক সন্মান পদ্ম বিভূষণ বঁটা লাভ কৰে। 

## কৰ্মজীৱন

বৈজয়ন্তীমালাই ১৩ বছৰ বয়সত তামিল ছবি বাঝকাই (১৯৪৯) আৰু তেলেগু ছবি জীৱিতমৰ (১৯৫০) জৰিয়তে চনত পৰ্দাত আত্মপ্ৰকাশ কৰে। *বাঝকাই*ৰ সফলতাৰ পিছত ইয়াক হিন্দী ভাষাত *বহাৰ* (১৯৫১) নামেৰে ৰিমেক কৰা হৈছিল আৰু ইয়াতো বৈজয়ন্তীমালায়েই মূল নাৰী চৰিত্ৰটোত অভিনয় কৰিছিল। ১৯৫৪ চনত তেওঁ প্ৰদীপ কুমাৰৰ সৈতে *নাগিন*ত অভিনয় কৰে। ছবিখনে দৰ্শকৰ পৰা অনুকূল সঁহাৰি পাইছিল আৰু ই আছিল ১৯৫৪ চনৰ সৰ্বাধিক উপাৰ্জনকাৰী চলচ্চিত্ৰ। *নাগিন*ৰ এনে সফলতাই তেওঁক বলীউডৰ এগৰাকী শীৰ্ষস্থানীয় অভিনেত্ৰী হিচাপে প্ৰতিষ্ঠা কৰিছিল। হেমন্ত কুমাৰৰ সঙ্গীত আৰু লতা মংগেশকাৰে গোৱা *মন দোলে, মেৰা তন দোলে* শীৰ্ষক গীতত তেওঁৰ নৃত্য ছবিখনৰ বিশেষ আকৰ্ষণ আছিল। একে বছৰতে তেওঁ কিশোৰ কুমাৰৰ সৈতে *মিচ মালা* কৰে; যিখন এখন বক্স অফিচ সফল ছবি আছিল। কন্নড় ভাষাৰ চলচ্চিত্ৰত তেওঁ পদাৰ্পন কৰিছিল আশা নিৰাশা ছবিৰ যোগে। লতা মংগেশকাৰ, আশা ভোঁচলে, মহম্মদ ৰফিয়ে নেপথ্য কণ্ঠ দিয়া এই ছবিখন মুক্তি নাপালে। অৱশ্যে ছবিখনৰ প্ৰযোজকৰ পুত্ৰ শ্ৰীকান্ত ভেংকটৰমণৰ মতে ছবিখনে মুক্তি পাইছিল যদিও বক্স অফিচত বেয়াকৈ মুখ থেকেঁচা খাইছিল।

## ৰাজনৈতিক জীৱন
১৯৮৪ চনত অনুষ্ঠিত হোৱা সাধাৰণ নিৰ্বাচনত দক্ষিণ চেন্নাই লোকসভা সমষ্টিৰ পৰা ভাৰতীয় জাতীয় কংগ্ৰেছৰ মনোনীত প্ৰাৰ্থী হিচাপে ৫১.৯২% ভোট পাই জয়লাভ কৰে আৰু তেওঁৰ ৰাজনৈতিক জীৱনৰ আৰম্ভণি হয়। ১৯৮৯ চনত সাধাৰণ নিৰ্বাচনত তেওঁ পুনৰ দ্ৰাবিড়া মুন্নাত্ৰা কাঝাগমৰ আলাদি অৰুণাক ১২,৫৮৪টা ভোটত হৰুৱাই সমষ্টিটো দখলত ৰাখিবলৈ সক্ষম হয়। ১৯৯৩ চনত তেওঁ ৰাজ্যসভাৰ সাংসদ হিচাপে নিৰ্বাচিত হয়। ১৯৯৯ চনত তেওঁ সাংসদ পদৰ পৰা পদত্যাগ কৰে। পিছত তেওঁ একে বছৰৰে ৬ চেপ্তেম্বৰত ভাৰতীয় জনতা পাৰ্টিত যোগদান কৰে।

## তথ্য উৎস

## বাহ্যিক সংযোগ

* 
*  - Vyjayanthimala sings for the Bengali film [Hatey Bazarey]

[শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ভাৰতীয় নৃত্যশিল্পী
শ্ৰেণী:ভাৰতীয় ৰাজনীতিবিদ
শ্ৰেণী:পদ্মশ্ৰী বঁটা বিজয়ী
শ্ৰেণী:ফিল্মফেয়াৰ বঁটা বিজয়ী
শ্ৰেণী:সংগীত নাটক একাডেমী বঁটা বিজয়ী
শ্ৰেণী:পদ্মবিভূষণ বঁটা বিজয়ী
পাৰৱীন বাবী

**পাৰৱীন বাবী** (, ৪ এপ্ৰিল ১৯৪৯-২০ জানুৱাৰি ২০০৫) আছিল এগৰাকী ভাৰতীয় চলচ্চিত্ৰৰ অভিনেত্ৰী আৰু মডেল৷ কুৰি শতিকাৰ আশী আৰু নবৈৰ দশকত পাৰৱীন বাবী হিন্দী ছবিৰ এখন চিনাকি মুখ হিচাপে পৰিচিত হৈছিল৷ সূদীৰ্ঘ কেৰিয়াৰত বাবীয়ে এগৰাকী গ্লেমাৰসম্পন্ন ফেশ্যন আইকন হিচাপে খ্যাতি লভিছিল আৰু সৰ্বাধিক উপাৰ্জনকাৰী অভিনেত্ৰীৰ তালিকাভুক্ত হৈছিল৷ 

১৯৭৩ চনত মুক্তি লাভ কৰা *চৰিত্ৰ*ৰ যোগেদি বাবীয়ে নিজৰ অভিনয় জীৱনৰ পাতনি মেলে৷ তাৰ ঠিক পিছৰ বছৰটোতে অৰ্থাৎ ১৯৭৪ চনত বাবীয়ে *মজবুৰ* নামৰ ছবিখনত 'নীলা' চৰিত্ৰটোত অৱতীৰ্ণ হয় আৰু দৰ্শক তথা সমালোচক উভয়ৰে পৰা সমাদৰ লাভ কৰে৷ ১৯৭৫ চনত বাবীয়ে অভিনয় কৰে অপৰাধমূলক ড্ৰামা ছবি *দীৱাৰ*ত৷ এইখন ছবিয়েও বাবীৰ জনপ্ৰিয়তা বঢ়োৱাত সহায় কৰে৷ ইয়াৰ পিছত বাবীয়ে ১৯৭৭ চনৰ ছবি *অমৰ আকবৰ এন্থনী*ত 'জেনি'ৰ চৰিত্ৰত,  ১৯৭৯ চনৰ ছবি *সুহাগ* আৰু *কালা পত্থৰ*ত যথাক্ৰমে 'অনু' আৰু 'অনিতা' চৰিত্ৰত, ১৯৮০ চনৰ ছবি *দ্য বাৰ্ণিং ট্ৰেইন*ত 'শীতল' চৰিত্ৰত, ১৯৮২ চনৰ ছবি *নমক হালাল*ত নীশা চৰিত্ৰত অভিনয় কৰে৷ ১৯৭৬ চনত বাবী হৈ পৰে বিখ্যাত *[[টাইম আলোচনী]]*ৰ বেটুপাত শুৱনি কৰা প্ৰথমগৰাকী বলিউড তাৰকা৷ নবৈৰ দশকৰ মাজভাগৰ পৰা বাবীৰ কেৰিয়াৰ থৰক-বৰক হ'বলৈ আৰম্ভ কৰে আৰু ১৯৯১ চনত বাবীয়ে ছবি জগতৰ পৰা অৱসৰ লোৱাৰ সিদ্ধান্ত লয়৷

বাবীৰ জীৱনটোক মিডিয়াই খুব পৰিপাটিকৈ প্ৰকাশ কৰিছিল৷ বাবীয়ে কবীৰ বেদী, ডেনি ডেনজোংপা আৰু মহেশ ভাটৰ দৰে ব্যক্তিৰ লগত সম্পৰ্ক গঢ়ি তুলিছিল যদিও তেখেত আজীৱন অবিবাহিতা হৈ আছিল৷ জীৱনৰ শেষৰফালে তেখেতে *পেৰানয়ড স্ক্ৰিজোফেনিয়া*ত আক্ৰান্ত হয়৷ ডায়েবেটিছত আক্ৰান্ত বাবীৰ মানসিক স্বাস্থ্যও ক্ৰমাগতভাৱে অৱনতি হ'বলৈ ধৰে৷ ২০০৫ চনৰ ২০ জানুৱাৰীত একাধিক অংগ বিকল হৈ বাবীয়ে মৃত্যুক সাবটি লয়৷

## প্ৰাৰম্ভিক জীৱন
গুজৰাটৰ জুনাগড়ত, ১৯৪৯ চনৰ ৪ এপ্ৰিল তাৰিখে পাৰৱীন বাবীৰ জন্ম হয়৷ তেখেত আছিল পৰিয়ালৰ একমাত্ৰ সন্তান৷ পিতৃ-মাতৃৰ বিবাহোত্তৰ জীৱনে চৌধ্যটা বছৰ অতিক্ৰম কৰাৰ পাছত পাৰৱীন বাবীৰ জন্ম হয়৷ তেখেতৰ পিতৃ ৱালী মহম্মদ খান বাবী জুনাগড়ৰ নবাবৰ এগৰাকী ছিষ্টেম এডমিনিছট্ৰেটৰ৷ আনহাতে মাতৃ আছিল জমল বাখতে বাবী৷ ২০০১ চনত মাতৃৰ দেহাৱসান ঘটে৷ ১৯৫৯ চনত পিতৃক হেৰুওৱা সময়ত বাবীৰ বয়স আছিল মাত্ৰ পাঁচ বছৰ৷ আহমেদাবাদস্থিত মাউণ্ট কাৰ্মেল হাইস্কুলৰ পৰা বাবীয়ে প্ৰাৰম্ভিক শিক্ষা সমাপ্ত কৰে৷ ইয়াৰ পিছত বাবীয়ে আহমেদাবাদৰে ছেইণ্ট জেভিয়াৰ্ছ কলেজত নামভৰ্তি কৰে৷ এইখন শিক্ষানুষ্ঠানৰ পৰা বাবীয়ে ইংৰাজী সাহিত্যত স্নাতক ডিগ্ৰী অৰ্জন কৰে৷

১৯৭২ চনত বাবীয়ে মডেলিং কেৰিয়াৰ আৰম্ভ কৰে৷ তাৰ ঠিক এবছৰৰ ভিতৰতেই তেখেতলৈ অভিনয়ৰ সুযোগটো আহে৷ ১৯৭৩ চনত মুক্তিলাভ কৰা সেই ছবিখন আছিল *চৰিত্ৰ*৷ বাবীৰ বিপৰীতে অভিনয় কৰিছিল ক্ৰিকেটাৰ ছালীম ডুৰানীয়ে৷  ছবিখন ফ্লপ আছিল যদিও, বাবীয়ে নিজৰ প্ৰতিভাৰ জৰিয়তে পৰৱৰ্তী বহুকেইখন ছবিত অভিনয় কৰাৰ সুযোগ লাভ কৰে৷
 
আশী আৰু নবৈৰ দশকত পাৰৱীন বাবীয়ে এগৰাকী জনপ্ৰিয় অভিনেত্ৰীৰ মৰ্যাদা লাভ কৰে৷ তেখেতে হেমা মালিনী, ৰেখা, শ্বাবানা আজমী, স্মিতা পাটিল, জিনাত আমান, ৰীণা ৰয় আৰু ৰাখীৰ সমানেই পৰিচিতি লাভ কৰিছিল৷ বলিউদৰ খ্যাতিশীৰ্ষ অভিনেতা অমিতাভ বচ্চনৰ লগত বাবীয়ে আঠখন ছবিত অভিনয় কৰিছে৷

## তথ্যসূত্ৰ
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
সাৱনী ৰবীন্দ্ৰ

**সাৱনী ৰবীন্দ্ৰ ঘাংগুৰ্দে ধন্দে** চমুকৈ **সাৱনী ৰবীন্দ্ৰ** (, জন্ম ২২ জুলাই ১৯৮৯), এগৰাকী ভাৰতীয় কণ্ঠশিল্পী। তেওঁ ঘাইকৈ মাৰাঠী সংগীত উদ্যোগৰ লগত জড়িত। মাৰাঠীৰ লগতে তেওঁ কোংকণী আৰু তামিল ভাষাৰ গীততো কণ্ঠদান কৰিছে। তেওঁ ২০১১ চনৰ আইদিয়া চাৰেগমাৰ শীৰ্ষ পাঁচ গৰাকী চূড়ান্ত প্ৰতিযোগীৰ অন্যতম আছিল। ২০২১ চনত ঘোষণা কৰা ভাৰতৰ ৬৭তম ৰাষ্ট্ৰীয় চলচ্চিত্ৰ বঁটাত তেওঁ শ্ৰেষ্ঠ মহিলা নেপথ্য কণ্ঠশিল্পী শিতানত ৰাষ্ট্ৰীয় চলচ্চিত্ৰ বঁটা লাভ কৰে।

## প্ৰাৰম্ভিক জীৱন
১৯৮৯ চনৰ ২২ জুলাই তাৰিখে মহাৰাষ্ট্ৰৰ ৰত্নাগিৰীত সাৱনী ৰবীন্দ্ৰৰ জন্ম হৈছিল। তেওঁৰ পিতৃ ড° ৰবীন্দ্ৰ ঘাংগুৰ্দে এজন শাস্ত্ৰীয় কণ্ঠশিল্পী আৰু অভিনেতা আৰু মাতৃ মাৰাঠী সংগীত নাটকৰ কণ্ঠশিল্পী তথা অভিনেত্ৰী ড° বন্দনা ঘাংগুৰ্দে। পিতৃ-মাতৃৰ পৰাই সাৱনীয়ে সংগীতৰ প্ৰাৰম্ভিক পাঠ লাভ কৰিছিল। পিতৃ ৰবীন্দ্ৰ ঘাংগুৰ্দেৰ পৰা বিভিন্ন ৰাগৰ সৈতে চিনাকি হোৱাৰ পিছত তেওঁ নাট্যসংগীত আৰু সুগম সংগীত গাবলৈ আৰম্ভ কৰিছিল। ৮ বছৰ বয়সৰ পৰা তেওঁ মাৰাঠী সুগম সংগীতৰ প্ৰসিদ্ধ সংগীতজ্ঞ পণ্ডিত যশৱন্ত দেৱৰ পৰা সংগীতৰ শিক্ষা গ্ৰহণ কৰিছিল। 

তেওঁ মহাৰাষ্ট্ৰৰ পুনেত অৱস্থিত ফাৰ্গাচনৰ মহাবিদ্যালয়ত শিক্ষা গ্ৰহণ কৰিছিল। তেওঁ চাভাইন ৰবি দাতেজীৰ পৰা গজলৰ আৰু পণ্ডিত পাধাৰীনাথ কোলহাপুৰজীৰ পৰা শাস্ত্ৰীয় সংগীতৰ শিক্ষা লাভ কৰিছিল। সাৱনীয়ে সংস্কৃত ভাষাৰ স্নাতক আৰু মাৰাঠী ভাষাৰ স্নাতকোত্তৰ ডিগ্ৰী লাভ কৰিছে। তেওঁ ভাৰতী বিশ্ববিদ্যালয়ৰ সংগীতৰ স্নাতকোত্তৰ উপাধিও লাভ কৰিছে। 

## কৰ্মজীৱন
পণ্ডিত হৃদয়নাথ মংগেশকাৰৰ সৈতে সাৱনীয়ে প্ৰখ্যাত গায়ক সুৰেশ ৱাডকাৰ, অৰুণ তাৰিখ, ৰবীন্দ্ৰ সাথে, ৰবীন্দ্ৰ জৈন, উত্তৰা কেলকাৰ আৰু শ্ৰীধৰ ফাদকেৰ সৈতেও পৰিৱেশন কৰিছিল। তেওঁ "আছায়ে", "কেনভাছ" আৰু "অজুনহী(মাৰাঠী)" তেওঁ সংগীত অনুষ্ঠান 'ব্লেক এণ্ড হোৱাইট', 'গজল কা চফৰ' আৰু 'গুলজাৰ বাত পশমিনে কি'ৰ দৰে এলবামত গীত গাইছে। তেওঁ 'অজব লাগনাচি গজাব গোষ্ট' আৰু 'কুনি ঘৰ দেতা কা ঘৰ'ৰ দৰে চলচ্চিত্ৰত গান গাইছে। তেওঁৰ এটা মাৰাঠী গীত, "তু মালা মি তুলা গুণুণু লাগ্লো- হোনাৰ চান মি হায়া ঘৰচি -জি মাৰাঠী", কণ্ঠশিল্পী মংগেশ বৰগাওঁকাৰৰ সৈতে দ্বৈত কণ্ঠৰ গীত যথেষ্ট জনপ্ৰিয়তা অৰ্জন কৰিছে। তেওঁ শ্ৰীৰং ভাৱেৰ সৈতে ই-টিভি মাৰাঠীত প্ৰচাৰিত জনপ্ৰিয় টেলিভিছন ধাৰাবাহিক 'কমলা'ৰ শীৰ্ষক গীত গাইছে। মাৰাঠী চিনেমা 'সইৰাত'ত গোৱা গানবোৰৰ বাবে তেওঁ এজন সমৰ্থক কণ্ঠশিল্পী আছিল। 

## বঁটা আৰু সন্মান
সাৱনীক অসংখ্য পুৰস্কাৰেৰে সন্মানিত কৰা হৈছে। ইয়াৰ ভিতৰত আছে বালকলাকাৰক প্ৰদান কৰা শ্বাহু মোডক বঁটা, মৰিয়া ফাউণ্ডেচন তৰ্ফে মৰিয়া গোচাৱী বঁটা আৰু ৰতিলাল ভাৱচাৰ বঁটা, অজিতদাদা পাৱাৰ ফাউণ্ডেচন বঁটা। ২০২১ চনত ঘোষণা কৰা ভাৰতৰ ৬৭তম ৰাষ্ট্ৰীয় চলচ্চিত্ৰ বঁটাত তেওঁ 'বাৰ্ড'' নামৰ মাৰাঠী ছবিত "ৰাণ পেটেলা" গীতৰ বাবে 'শ্ৰেষ্ঠ মহিলা নেপথ্য কণ্ঠশিল্পী শিতানত ৰাষ্ট্ৰীয় চলচ্চিত্ৰ বঁটা লাভ কৰে।

## তথ্য উৎস

## বাহ্যিক সংযোগ
*

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতীয় মহিলা কণ্ঠশিল্পী
শ্ৰেণী:ভাৰতীয় শাস্ত্ৰীয় কণ্ঠশিল্পী
শ্ৰেণী:শ্ৰেষ্ঠ মহিলা নেপথ্য কণ্ঠশিল্পীৰ ৰাষ্ট্ৰীয় চলচ্চিত্ৰ বঁটা বিজয়ী
ফৰিদা জালাল

**ফৰিদা জালাল** (, জন্ম ১৪ মাৰ্চ ১৯৪৯) হৈছে এগৰাকী ভাৰতীয় অভিনেত্ৰী৷ পঞ্চাছ বছৰৰো অধিক সময় ছবি জগতৰ লগত জড়িত থকা ফৰিদা জালালে হিন্দী, তেলেগু আৰু তামিল ভাষাৰ দুইশতাধিক ছবিত অভিনয় কৰিছে৷ স্বতন্ত্ৰ ছিনেমাকে ধৰি মূলসুঁতিৰ একাধিক ছবিত অভিনয় কৰা ফৰিদা জালালে চাৰিটাকৈ ফিল্মফেয়াৰ বঁটা লাভ কৰিবলৈ সক্ষম হৈছে৷ ইয়াৰ উপৰি দুটা *বংগ ছবি সাংবাদিক সন্থা বঁটা* লাভ কৰিছে৷

১৯৬৭ চনত *টকদিৰ* নামৰ ছবিখনৰ জৰিয়তে ফৰিদা জালালে কেৰিয়াৰৰ পাতনি মেলে৷ '৮০ আৰু '৯০ৰ দশকত বহুকেইখন ছবিত তেখেতে শীৰ্ষ আৰু সহ-অভিনেত্ৰী হিচাপে কাম কৰে৷ ১৯৭১ চনৰ ছবি *পাৰছ*, ১৯৯১ চনৰ ছবি *হেনা*, ১৯৯৫ চনৰ ছবি *দিলৱালে দুলহানীয়া লে জায়েংগে* হৈছে ফৰিদা জালালৰ কেইখনমান উল্লেখযোগ্য ছবি৷ এইকেইখন ছবিত অভিনয় কৰি তেখেতে ফিল্মফেয়াৰৰ পৰা *শ্ৰেষ্ঠ সহ-অভিনেত্ৰী*ৰ বঁটা লাভ কৰে৷ কুৰি শতিকাৰ শেষৰফালে বহুকেইটা মাতৃৰ চৰিত্ৰত সবল অভিনয় কৰি তেখেতে দৰ্শক আৰু সমালোচকৰ মাজত প্ৰশংসা আৰু সমাদৰ লাভ কৰে৷ ১৯৯৪ চনত তেখেতে *মেম্মো* নামৰ ছবিখনত অভিনয় কৰি ফিল্মফেয়াৰৰ পৰা সমালোচকৰ শ্ৰেষ্ঠ প্ৰদৰ্শনৰ বঁটা লাভ কৰে৷ ২০১২ চনৰ হাৰলেম আন্তৰ্জাতিক ছবি মহোৎসৱত তেখেতে *এ গ্ৰেন প্লেন* শ্ৰেষ্ঠ অভিনেত্ৰীৰ সন্মান লাভ কৰে৷
## কৰ্মজীৱন
১৯৪৯ চনৰ ১৪ মাৰ্চত নতুন দিল্লীত ফৰিদা জালালৰ জন্ম হয়৷ ১৯৬০ৰ দশকত ফৰিদা জালালে নিজৰ কেৰিয়াৰ আৰম্ভ কৰে৷ ১৯৬৫ চনত ফিল্মফেয়াৰৰ উদ্যোগত আয়োজিত হোৱা *ইউনাইটেড ফিল্ম প্ৰডিউছাৰছ টেলেণ্ট হাণ্ট* প্ৰতিযোগিতাত তেখেতে বিজয় সাব্যস্ত কৰে৷ অভিনেতা ৰাজেশ খান্নাৰ লগত তেখেতে ফাইনেলত প্ৰৱেশ কৰে আৰু দুয়োগৰাকীকে একেখন মঞ্চত বিজয়ী ঘোষণা কৰা হয়৷ দৰ্শকৰ আসনত বহি থকা তাৰাচন্দ বাৰতাজ্যই ফৰিদা জালালক *টকদিৰ* নামৰ ছবিখনত অভিনয় কৰিবলৈ প্ৰস্তাৱ দিয়ে৷ এইখনেই হৈ পৰে ফৰিদা জালালৰ প্ৰথমখন ছবি৷

১৯৯০ৰ দশকত ফৰিদা জালালে ভাৰতৰ বহুকেইখন হিট ছবিত অভিনয় কৰে৷ তাৰে ভিতৰত *ৰাজা হিন্দুস্তানী*, *কুচ কুচ হোতা হ্যেয়*, *দিল ট' পাগল হ্যেয়*, *কহো না...প্যাৰ হ্যেয়*, *কভি খুচি কভি গম* আৰু *দিলৱালে দুলহানিয়া লে জায়েংগে*ৰ কথা উল্লেখ কৰিব পাৰি৷ *দিলৱালে দুলহানিয়া লে জায়েংগে*ৰ বাবে তেখেতে ১৯৯৫ চনত ফিল্মফেয়াৰৰ পৰা শ্ৰেষ্ঠ সহ-অভিনেত্ৰীৰ সন্মান লাভ কৰে৷ আনহাতে *মেমো* নামৰ ছবিখনতত ফৰিদা জালালে শীৰ্ষ চৰিত্ৰত অভিনয় কৰে৷ ছবিখনে *হিন্দী ভাষাৰ শ্ৰেষ্ঠ ছবি*ৰ ৰাষ্ট্ৰীয় বঁটা লাভ কৰে৷ আনহাতে ফৰিদা জালালে ফিল্মফেয়াৰত সমালোচকৰ পৰা *শ্ৰেষ্ঠ প্ৰদৰ্শন*ৰ বঁটা লাভ কৰে৷ ফৰিদা জালালে দূৰদৰ্শনতো *দেখ ভাই দেখ*ৰ দৰে জনপ্ৰিয় ধাৰাবাহিকত অভিনয় কৰে৷

## ব্যক্তিগত জীৱন
কৰ্ণাটকৰ ভাটকালত জন্মলাভ কৰা টাবৰিজ বৰ্মাবীৰৰ লগত ফৰিদা জালালৰ বিবাহ সম্পন্ন হয়৷ ১৯৭৮ চনৰ নৱেম্বৰ মাহত তেওঁলোকৰ বিবাহ হয়৷ তেওঁলোকৰ য়াছিন নামৰ এটি পুত্ৰ সন্তান আছে৷

## তথ্যসূত্ৰ
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
মালা সিনহা

**আলদা সিনহা** (; জন্ম ১১ নবেম্বৰ ১৯৩৬) এগৰাকী ভাৰতীয় অভিনেত্ৰী। ৰূপালী পৰ্দাৰ **মালা সিনহা** নামেৰ তেওঁ অধিক জনাজাত। তেওঁ হিন্দী, বঙালী আৰু নেপালী চলচ্চিত্ৰত কাম কৰিছে। প্ৰথমে তেওঁ আঞ্চলিক ছবিত প্ৰতিষ্ঠিত হোৱাৰ পিছতহে ১৯৫০ৰ দশকৰ শেষৰ ফালে হিন্দী ছবিত অভিনয় কৰিবলৈ লয়। তেওঁৰ চাৰি দশক জোৰা কৰ্ম-জীৱনক গুৰু দত্তৰ *[[প্যাছা]]* (১৯৫৭) যশ চোপ্ৰাৰ *ধুল কা ফুল* (১৯৫৯) আদি ছবিয়ে বিশিষ্টতা প্ৰদান কৰিছিল। পিছলৈ তেওঁ শতাধিক ছবিত অভিনয় কৰিছিল, যাৰ ভিতৰত অন্যতম- *ফিৰ সুবহ হোগী* (১৯৫৮),*হাৰিয়ালী ঔৰ ৰাস্তে*, *অনপঢ়* (১৯৬২),*দিল তেৰা দিৱানা* (১৯৬২),*গুমৰাহ*, *বহুৰাণী* (১৯৬৩),*জাহানাৰা* (১৯৬৪),*হিমালয় কী গোদ মেঁ* (১৯৬৫),*আঁখে*, *দো কলীয়াঁ* (১৯৬৮),*মৰ্যাদা* (১৯৭১) আদি। সময়তকৈ আগবঢ়া বুলি বিবেচিত বহুতো শক্তিশালী নাৰী কেন্দ্ৰিক ছবিত অপৰম্পৰাগত চৰিত্ৰ ৰূপায়ণ কৰাৰ বাবে তেওঁক *ডেয়াৰিং ডিবা* (daring diva) আৰু *নাৰী কেন্দ্ৰিক চলচ্চিত্ৰৰ পথ প্ৰদৰ্শক* বুলি উল্লেখ কৰা হয়। বহুতো বঁটা-বাহেনেৰে সন্মানিত হোৱা অভিনেত্ৰীগৰাকীক ২০১৮ চনত জীৱনজোৰা সাধনাৰ ফিল্মফেয়াৰ বঁটা আগবঢ়োৱা হয়।

সিনহাই উত্তম কুমাৰ, দেৱ আনন্দ, ধৰ্মেন্দ্ৰ, ৰাজ কুমাৰ, ৰাজেন্দ্ৰ কুমাৰ, বিশ্বজিত, কিশোৰ কুমাৰ, মনোজ কুমাৰ আৰু ৰাজেশ খান্নাৰ দৰে তাৰকাৰ সৈতে জুটি বান্ধিছে। ১৯৫৮ চনৰ পৰা ১৯৬৫ চনতলৈ বৈজয়ন্তীমালাৰ পিছতে আৰু ১৯৬৮ চনৰ পৰা ১৯৭১ চনলৈ শৰ্মিলা ঠাকুৰৰ পিছতে দ্বিতীয় সৰ্বাধিক পাৰিশ্ৰমিক পোৱা অভিনেত্ৰী আছিল। ১৯৭২-৭৩ত পাৰিশ্ৰমিকৰ ক্ষেত্ৰত তেওঁৰ স্থান সাধনা আৰু নন্দাৰ পিছতে তৃতীয়লৈ নামি আহে।

## কৰ্মজীৱন
মালা সিনহাই এজনী শিশুশিল্পী হিচাপে *জয় বৈষ্ণোদেৱী* (১৯৪৬) নামৰ বঙালী ছবি এখনেৰে অভিনয় জীৱনৰ পাতনি মেলে। পৰৱৰ্তী ছবি *শ্ৰীকৃষ্ণ লীলা* (১৯৪৭), *যোগ বিয়োগ* আৰু *ঢোলী*। প্ৰখ্যাত বঙালী পৰিচালক অৰ্ধেন্দু দেই স্কুলৰ নাটক এখনত তেওঁৰ অভিনয় দেখি *ৰোচনাৰা* (১৯৫২) নামৰ বঙালী ছবিখনৰ নায়িকা চৰিত্ৰৰ বাবে দেউতাৰ পৰা অনুমতি লয়। নায়িকা হিচাপে এইখন তেওঁৰ প্ৰথম ছবি। কলকাতাত কিছু সংখ্যক ছবিত কাম কৰাৰ পিছত তেওঁ মুম্বাইলৈ যায়। তাত বলীউডৰ প্ৰখ্যাত অভিনেত্ৰী গীতা বালিয়ে তেওঁক পৰিচালক কিদাৰ শৰ্মাৰ সৈতে চিনাকি কৰাই দিয়ে। কিদাৰ শৰ্মাই তেওঁক *ৰংগীলে ৰাতে*ৰ (১৯৫৬) বাবে চুক্তিবদ্ধ কৰায়। তেওঁৰ প্ৰথম মুক্তি পোৱা হিন্দী ছবি *বাদচাহ* (১৯৫৪); য’ত তেওঁ প্ৰদীপ কুমাৰৰ বিপৰীতে অভিনয় কৰিছিল। ইয়াৰ পিছত আহে ধৰ্মমূলক ছবি *একাদশী* (১৯৫৫)। দুয়োখন ছবিয়ে বক্স অফিচত সফল নহ’ল। আনহাতে প্ৰদীপ কুমাৰৰ বিপৰীতে মূল নাৰী চৰিত্ৰত অভিনয় কৰা, কিশোৰ চাহু পৰিচালিত *হেমলেটে* যদিও ব্যৱসায়িকভাবে সফল হোৱা নাছিল যদিও ই এক ধনাত্মক সমীক্ষাই লাভ কৰিছিল। বলৰাজ সাহানীয়ে পৰিচালনা কৰা একমাত্ৰ ছবি *লাল বট্টী* (১৯৫৭), ছোহৰাব মোডীৰ *নৌশেৰৱান-ই-আদিল* (১৯৫৭) আৰু দস্তয়েভস্কিৰ *ক্ৰাইম এণ্ড পানিচমেণ্ট*ৰ অভিযোজন, ৰমেশ চাইগল পৰিচালিত *ফিৰ সুবহ হোগী* (১৯৫৮) ছবিয়ে এগৰাকী বহুমুখী প্ৰতিভাসম্পন্ন অভিনেত্ৰী হিচাপে তেওঁক প্ৰতিষ্ঠা কৰে, যিয়ে যথেষ্ট বিপদ শংকা থকাৰ পিছতো কিছুমান অপৰম্পৰাগত চৰিত্ৰত অভিনয় তেওঁ কৰিবলৈ সাহস কৰিছিল।

## তথ্য উৎস

## বাহ্যিক সংযোগ
*
*
*A Biography
*Mala Sinha's love story-The Times Of India 
*The Star Power of Mala Sinha
*Mala Sinha&nbsp; – Random thoughts on life as an actress
*down the memory lane with Mala Sinha

শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:বঙালী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
স্বাতি মোহন

**ড° স্বাতি মোহন** এগৰাকী ভাৰতীয়-আমেৰিকান মহাকাশ অভিযন্তা আৰু নাচা মঙ্গল ২০২০ ৰ মিচনৰ পথপদৰ্শন আৰু চলাচল নিয়ন্ত্ৰণৰ অধ্যক্ষা আছিল।

## প্ৰাৰম্ভিক জীৱন আৰু শিক্ষা
স্বাতি মোহনৰ জন্ম হয় ভাৰতবৰ্ষৰ কৰ্ণাটক ৰাজ্যৰ, বেংগালুৰু চহৰত। এওঁ এবছৰীয়া শিশু অৱস্থাতে প্ৰবাসী ভাৰতীয় হৈ পিতৃ-মাতৃৰ লগত আমেৰিকা যুক্তৰাষ্ট্ৰলৈ যায়। এওঁ ৯ বছৰ বয়সতে ষ্টাৰ ট্ৰেক চলচ্চিত্ৰখন চাই মহাকাশৰ বিষয়ে জানিবলৈ আগ্ৰহী হৈ উঠিছিল। তেওঁ প্ৰথমে শিশু বিশেষজ্ঞ হোৱাৰ কথা ভাবিছিল যদিও পাচত ১৬ বছৰ বয়সত এটি পদাৰ্থ বিজ্ঞানৰ পাঠ লোৱাৰ পাছত অভিযন্তা হৈ মহাকাশ অনুসন্ধান পেছা হিচাপে লোৱাৰ সিধান্ত গ্ৰহণ কৰিলে। এওঁ মাছাছোছেট ইনষ্টিটিউট অফ টেকন্লজীৰ পৰা এৰ'নটিকচ্ আৰু এষ্ট্ৰনটিকচ্ত মাষ্টাৰৰ্চত আৰু পি এইচ ডি ডিগ্ৰী কৰাৰ আগেয়ে কৰ্নেল বিশ্ববিদ্যালয়ৰ পৰা যান্ত্ৰিক আৰু মহাকাশ অভিযন্তা বিষয়ত অধ্যয়ন কৰে। এওঁ অধ্যাপক ড°ডেভিদ মিলাৰৰ লগত স্পেচ্ চিষ্টেম লেবৰেটৰীত(এম আই টি) অন্ অৰবিত অপাৰেচনত গবেষণা কৰিছিল। 

## নাচাৰ কৰ্মজীৱন

ড° স্বাতি মোহনে কেলিফৰ্ণীয়াৰ পাচাদেনাত থকা নাচাৰ যেট্ প্ৰপালচন লেবৰ্ট্ৰেৰীত কাম কৰিছিল আৰু গাইডেন্স এণ্ড ক'নট্ৰলচ্ অপাৰেচনচ্ ৰ মঙ্গল ২০২০ ৰ মিচনৰ প্ৰধান আছিল। ড° মোহনে ২০১৩ চনত, মঙ্গল ২০২০ মিচনৰ দলতো গঠন হোৱাৰ অলপ দিনৰ ভিতৰতে যোগদান কৰিলে। মহাকাশ যানেৰে ৰোভাৰখন ভালকৈ কঢ়িয়াই লৈ গৈ মঙ্গল গ্ৰহত সময়মতে পোৱাৰ সম্পূৰ্ণ যাত্ৰাটোৰ দ্বায়িত্ব আছিল ড° মোহনৰ। এওঁ ২০২১ চনৰ ফেব্ৰুৱাৰী মাহৰ ১৮ তাৰিখে মঙ্গল গ্ৰহত অৱতৰণ কৰা পাৰ্চেভাৰেন্স ৰ'ভাৰৰ সম্পূৰ্ণ যাত্ৰাৰ ঘটনাটোক নাচাৰ অভ্যন্তৰীন মিচন নিয়ন্ত্ৰণ কোঠাৰ পৰা বৰ্ণনা কৰি আছিল। এওঁ ঘোষণা কৰিলে যে ' ভূমি অৱতৰণ নিশ্চিত হ'ল' আৰু লগে লগে 'যে পি এল মিচন ক'ণ্ট্ৰল' আনন্দ উল্লাহত মুখৰিত হৈ পৰিল আৰু সকলোৱে হাত তালিৰে আৰু হাতৰ মুঠিৰে (কৰ'নাভাইৰাছ ৰোগ ২০১৯ ৰ বাবে সামাজিক দূৰত্ব) ইজনে সিজনক সম্ভাষণ জনালে। ড° স্বাতি মোহনে যানৰ অৱতৰণৰ সময়ত নেভিগেচন চিচ্টেমটো ব্যাখ্যা কৰি আছিল এইদৰে: "টেৰেইন ৰিলেটিভ নেভিগেচন, পাৰ্চেভাৰেন্স ৰ'ভাৰ খনৰ প্ৰথম উদ্দেশ্য হ'ব। যেতিয়া এইখন লাহে লাহে পেৰাচুটেৰে তললৈ নামি যাব, তেতিয়া ই মঙ্গল গ্ৰহৰ ভূপৃষ্ঠৰ ফ'টো লৈ থাকিব আৰু ক'ত নামিব সেইটো নিজে নিৰ্ধাৰণ কৰিব। ই একপ্ৰকাৰ নিজে চকুৰে চাই ভূপৃষ্ঠত নমাৰ দৰে ।" ইয়াৰ আগয়ে এওঁ শনি গ্ৰহলৈ যোৱা কাছিনি মিছন আৰু জি আৰ এ আই এল ৰ ওপৰত কাম কৰিছিল I এই দুয়োখনেই সৰু সৰু মহাকাশ যান যিয়ে চন্দ্ৰৰ মধ্যাকৰ্ষণ শক্তিৰ মানচিত্ৰ তৈয়াৰ কৰিছিল । 

## চিত্ৰ বিথিকা


চিত্ৰ:NASA-MarsLanding-PerseveranceRover-18Feb2021-20201221.webm|thumb|নাচাৰ-মঙ্গল অবতাৰণ-পাৰ্চেভাৰেন্স ৰ'ভাৰ-২০২১ চনৰ ফেব্ৰুৱাৰী মাহৰ ১৮ তাৰিখ
চিত্ৰ:NASA_Perseverance_Rover_Landing_Day_(NHQ202102180010).jpg|thumb|নাচাৰ পাৰ্চেভাৰেন্স ৰ'ভাৰ অবতাৰণ দিন (NHQ202102180010)
চিত্ৰ:NASA_Perseverance_Rover_Lands_on_Mars_(NHQ202102180065).jpg|thumb|নাচাৰ পাৰ্চেভাৰেন্স ৰ'ভাৰ মঙ্গল অবতাৰণ(NHQ202102180065)
চিত্ৰ:NASA-MarsPerseveranceRover-LandingDrop-20210218.png|thumb|নাচাৰ-মঙ্গল পাৰ্চেভাৰেন্স ৰ'ভাৰ-অবতাৰণ-20210218
চিত্ৰ:NASA_Perseverance_Rover_Lands_on_Mars_(NHQ202102180050).jpg|thumb|নাচাৰ পাৰ্চেভাৰেন্স ৰ'ভাৰ মঙ্গল অবতাৰণ (NHQ202102180050)


## তথ্যসূত্ৰ

শ্ৰেণী:ভাৰতীয় বিজ্ঞানী
শ্ৰেণী:ভাৰতীয় মহিলা বিজ্ঞানী
নাহৰৰ গীত

**নাহৰৰ গীত** হৈছে অসমৰ প্ৰাচীন বুৰঞ্জীমূলক এক শ্ৰেণীৰ জনপ্ৰিয় কাহিনী গীত। আহোম স্বৰ্গদেউ চুকাফাৰ ৰাণী কাঞ্চনীৰ লগত নাহৰ নামৰ ডেকা এজনৰ গোপন প্ৰণয়েই এই গীতৰ ঘাই উপজীব্য। নাহৰৰ কৰুণ কাহিনীক লৈ নাহৰ-চেনামুৱাৰ গীত ৰচিত হ'ল। নাহৰৰ গীত প্ৰাচীনতম কাৰণ নাহৰ ডেকা খোৰাৰাজাৰ (১৫৫২ চনৰ পৰা ১৬০৩) কুঁৱৰী এগৰাকীৰ তোলনীয়া ল'ৰা আছিল।

শ্ৰেণী:অসমৰ সংগীত
কমতাপুৰ

**কমতাপুৰ ৰাজ্য** (**কামতাপুৰ** বুলিও কোৱা হয়) ত্ৰয়োদশ শতিকাত পাল ৰাজবংশৰ পতনৰ পাছত পুৰণি কামৰূপ ৰাজ্যৰ পশ্চিম অংশত গঠিত হৈছিল। কমতা ৰাজ্যৰ উত্থানৰ লগে লগে অসম বুৰঞ্জীৰ প্ৰাচীন যুগ শেষ হয় আৰু মধ্য যুগ আৰম্ভ হয়। এই অঞ্চলৰ শেষ শাসক আছিল খেন বংশ।

কোচসকলে নিজকে *কমতেশ্বৰ* (কমতাৰ শাসক) বুলি কৈছিল, কিন্তু তেওঁলোকৰ প্ৰভাৱ আৰু বিস্তৃতি ইমানেই বাঢ়িছিল যে তেওঁলোকৰ ৰাজ্যক কোচ ৰাজ্যও বোলা হয়। পাছলৈ ৰাজ্যখন দুভাগ হৈ পৰে: কোচ বিহাৰ আৰু কোচ হাজো। পূবৰ ৰাজ্য কোচ হাজো ১৭শ শতিকাত আহোম ৰাজ্যৰ অন্তৰ্গত হয়। পশ্চিমৰ অংশ কোচ বিহাৰ কোচ ৰাজবংশৰ হাততে থাকে আৰু ভাৰতৰ স্বাধীনতাৰ পাছত ভাৰতত অন্তৰ্ভুক্ত কৰা হয়।

শ্ৰেণী:অসমৰ ইতিহাস
শ্ৰেণী:কামতাপুৰ
নাচিম বানু

**নাচিম বানু** (; ৪ জুলাই ১৯১৯- ১৮ জুন ২০০২) এগৰাকী ভাৰতীয় চলচ্চিত্ৰ অভিনেত্ৰী আছিল। ‘সৌন্দৰ্যৰ ৰাণী’ অভিধা পোৱা নাচিমক ‘প্ৰথম ভাৰতীয় মহিলা চুপাৰষ্টাৰ' বুলি গণ্য কৰা  হয়। ১৯৩০ৰ দশকৰ মাজভাগৰ পৰা আৰম্ভ হোৱা তেওঁৰ অভিনয় জীৱন ১৯৫০ৰ দশকৰ মাজভাগলৈ অব্যাহত আছিল। তেওঁৰ প্ৰথম ছবি ছোহৰাব মোডীৰ *খুন কা খুন* (১৯৩৫)। ছোহৰাবৰ মিনাৰ্ভা মোভীটোনত নাচিমে কেইবা বছৰ ধৰি অভিনয় কৰিছিল। তেওঁৰ এখন গুৰুত্বপূৰ্ণ ছবি ছোহৰাব মোডী পৰিচালিত *পুকাৰ* (১৯৩৯); য’ত তেওঁ সম্ৰাজ্ঞী নুৰ জাহানৰ চৰিত্ৰ ৰূপায়ণ কৰিছিল। তেওঁৰ চলচ্চিত্ৰৰ বিজ্ঞাপনৰ যোগেদি তেওঁ ‘পৰী চেহৰা’ উপনাম পাইছিল। তেওঁ অভিনেত্ৰী চায়ৰা বানুৰ মাক আৰু অভিনেতা দিলীপ কুমাৰৰ শাহুৱেক।
## কৰ্মজীৱন
নাচিম বোম্বেলৈ আহে আৰু ছোহৰাব মোডীৰ সৈতে চুক্তিত আবদ্ধ হয়। খুন কা খুন (১৯৩৫) ছবিৰ যোগে নাচিমৰ কৰ্মজীৱনৰ আৰম্ভণি হয়। ইয়াৰ পিছত ছোহৰাব মোডীৰ মিনাৰ্ভা  মোভীটোনৰ বেনাৰত তেওঁ বহু কেইখন ছবিত কাম কৰে। তালাক (১৯৩৭), মিঠা জহৰ আৰু বাসন্তীৰ (১৯৩৮) পিছত পুকাৰত (১৯৩৯)সম্ৰাজ্ঞী নুৰ জাহানৰ চৰিত্ৰত অভিনয় কৰাৰ সুযোগ পায়। পুকাৰ ছবিৰ বাবে নিজকে প্ৰস্তুত কৰিবলৈ তেওঁ প্ৰতিদিনে ঘোঁৰাত আৰোহন কৰা আৰু গীত গোৱা শিকিবলগীয়া হৈছিল। নিৰ্মাণ হওঁতে এবছতকৈ অধিক সময় লগা ছবিখনে নাচিমক বিশিষ্ট অভিনেত্ৰী ৰূপে প্ৰতিষ্ঠা কৰিছিল। ‘বিউটি কুইন’ আৰু ‘পৰী চেহৰা’ অভিধাৰে ছবিখনৰ বিজ্ঞাপনত তেওঁৰ সৌন্দৰ্যৰ  প্ৰচাৰ চলাইছিল। 

*পুকাৰ*ৰ মুক্তিৰ পাছত তেওঁৰ চাহিদা বৃদ্ধি পাইছিল আৰু বিভিন্ন ষ্টুডিঅ’ৰ পৰা তেওঁ আমন্ত্ৰণ পাইছিল। কিন্তু ছোহৰাব মোডীয়ে তেওঁক চুক্তিৰ পৰা মুক্ত কৰি দিব নিবিচাৰিলে। যাৰ বাবে দুয়োৰো মাজৰ সম্পৰ্কটো অসহজ হৈ পৰিল। মিনাৰ্ভা মোভীটোনৰ *শীশ মহল*ত (১৯৫০) বিনা গহনা আৰু সাধাৰণ শাৰীৰে তেওঁৰ অভিনয় প্ৰতিভাৰ  প্ৰকাশ ঘটিছিল। মিনাৰ্ভাৰ পিছত তেওঁ চাৰ্কো আৰু তাৰ পিছত ফিল্মীস্তানত যোগদান কৰে, য’ত তেওঁ অশোক কুমাৰৰ সৈতে *চল চল ৰে নজোৱান*ত অভিনয় কৰিছিল।

এহচান-উল-হকক বিয়া কৰোৱাৰ পিছত দম্পত্তিহালে তাজমহল পিকচাৰ্ছৰ আৰম্ভণি কৰে আৰু ইয়াৰ বেনাৰত *উজালা* (১৯৪২),*বেগম* (১৯৪৫),*মুলাকাত* (১৯৪৭),*চান্দনী ৰাত* (১৯৪৯) আৰু *অজীৱ লড়কী* (১৯৪২) নিৰ্মাণ কৰে। ইয়াৰ শেষৰ দুখনৰ পৰিচালক তেওঁৰ স্বামী এহচান। তেওঁৰ একচন আৰু ফেণ্টাচী ছবি *চিন্দাবাদ জাহাজী* (১৯৫২) আৰু *বাগী*ক (১৯৫৩) দৰ্শকে গ্ৰহণ নকৰিলে। তেওঁ মিনাৰ্ভাৰ *নৌশেৰৱানে আদিল* ছবিত এটি সৰু চৰিত্ৰত অভিনয় কৰাৰ পিছত অভিনয় জীৱনৰ সামৰণি মাৰে।
## তথ্য উৎস

## বাহ্যিক সংযোগ
*
শ্ৰেণী:হিন্দী চলচ্চিত্ৰৰ অভিনেত্ৰী
চালমা আগা

**চালমা আগা** (; ; জন্ম ২৫ অক্টোবৰ ১৯৫৬) এগৰাকী পাকিস্তানী কণ্ঠশিল্পী আৰু অভিনেত্ৰী। তেওঁ ১৯৮০ আৰু ১৯৯০ৰ দশকত বহু কেইখন ভাৰতীয় আৰু পাকিস্তানী চলচ্চিত্ৰত অভিনয় আৰু কণ্ঠদান কৰিছে। বহু কেইজন ভাৰতীয় চলচ্চিত্ৰ পৰিচালকৰ পৰা ছবিত কাম কৰাৰ বাবে আমন্ত্ৰণ পোৱা চালমাৰ জন্ম পাকিস্তানৰ কৰাচী চহৰত আৰু ডাঙৰ-দীঘল হৈছে লণ্ডনত। তেওঁৰ প্ৰথম ছবি *নিকাহ* (১৯৮২), য’ত তেওঁ মূল নাৰী চৰিত্ৰত অভিনয় কৰাৰ উপৰিও ছবিখনৰ কেইটামান গীতত কণ্ঠদানো কৰিছে। তেওঁ *[[নিকাহ (চলচ্চিত্ৰ)|নিকাহ]]*ৰ বাবে শ্ৰেষ্ঠ নেপথ্য কণ্ঠশিল্পীৰ ফিল্মফেয়াৰ বঁটা লাভ কৰে, যদিও তেওঁ শ্ৰেষ্ঠ অভিনেত্ৰী আৰু শ্ৰেষ্ঠ কণ্ঠশিল্পী- দুয়োটা শিতানতে মনোনয়ন পাইছিল। মিথুন চক্ৰৱৰ্তীৰ সৈতে কৰা *কচম পেইদা কৰনে ৱালে কী* ছবিৰ অভিনয় আৰু সেইখন ছবিৰে *কাম ক্লোজাৰ* গীতটোৰ বাবে তেওঁক জনা যায়।
## জীৱন আৰু কৰ্ম
পাকিস্তানৰ সিন্ধ প্ৰদেশৰ কৰাচী চহৰত ১৯৫৬ চনৰ ২৫ ডিচেম্বৰত তেওঁৰ জন্ম হৈছিল।  তেওঁৰ পিতৃ-মাতৃৰ নাম আছিল ক্ৰমে লিয়াকত গুল আগা আৰু নাচৰিন আগা। অমৃতসৰৰ এটা উৰ্দুভাষী মুছলমান পাঠান পৰিয়ালৰ সন্তান লিয়াকত আগাই কাৰ্পেটৰ ব্যৱয়াসত জড়িত আছিল। তেওঁৰ মাক নাচৰিন (জন্মৰ নাম জাৰিনা গজনবী) সঙ্গীত শিল্পী ৰফিক গজনবী আৰু ভাৰতীয় চলচ্চিত্ৰৰ প্ৰাৰম্ভিক কালৰ *হীৰ ৰাঞ্জা*ৰ (১৯৩২) অভিনেত্ৰী আনোৱাৰী বাই বেগমৰ সন্তান আছিল। নাচৰিনৰ জন্মৰ পিছতে ৰফিক গজনবী আৰু আনোৱাৰীৰ বিবাহ বিচ্ছেদ হয়। ইয়াৰ পিছত আনোৱাৰীয়ে এজন হিন্দু যুৱক যুগল কিশোৰ মেহৰাক বিয়া কৰায়। আনোৱাৰীক বিয়া কৰাবলৈ যুগল কিশোৰে পৰিয়াল ত্যাগ কৰাৰ উপৰিও ইছলাম ধৰ্ম গ্ৰহণ কৰি আহমেদ চলমন নাম লয়। 

১৯৮০ৰ দশকতে আগাৰ লণ্ডন ভিত্তিক ব্যৱসায়ী আয়াজ শীপ্ৰা সৈতে সম্পৰ্ক গঢ় লৈ উঠিছিল। বহু দিন ধৰি চলা এই সম্পৰ্কটো অৱশেষত বিবাহলৈ পৰিবৰ্তন নহ’ল। চালমাৰ মুঠতে তিনিবাৰ বিয়া হৈছিল। তেওঁৰ প্ৰথম স্বামী জাভেদ শেখ। ১৯৮০ৰ দশকত হোৱা এই বিয়া খুব কম সময়ৰ বাবেহে স্থায়ী হৈছিল আৰু তেওঁলোকৰ কোনো সন্তান ওপজা নাছিল। ১৯৮৯ চনত তেওঁ  বিখ্যাত স্কোৱাচ খেলুৱৈ ৰহমত খানক বিয়া কৰায়। এই দম্পত্তিহালৰ দুটা সন্তান ওপজে- চাচা আগা আৰু লিয়াকত আলি খান। ২০১০ চনত তেওঁলোকৰ বিবাহ-বিচ্ছেদ হয়। ২০১১ চনত চালমাৰ ডুবাইৰ এজন ব্যৱসায়ী মনজৰ শাহৰ  সৈতে তৃতীয়বাৰৰ বাবে বিয়া হয়। তেওঁ বৰ্তমান মুম্বাইত বাস কৰে, য’ত তেওঁৰ জীয়ৰী চাচাই বলীউদী চলচ্চিত্ৰ উদ্যোগত প্ৰতিষ্ঠা পাবৰ বাবে চেষ্টা চলাই আছে। আগাৰ মতে দেশ বিভাজনৰ পূৰ্বে তেওঁৰ পূৰ্বপুৰুষ চলচ্চিত্ৰ উদ্যোগৰ সৈতে জড়িত আছিল আৰু দেশ বিভাজনৰ পিছত তেওঁলোক পাকিস্তানত বসতি স্থাপন কৰিছিল আৰু সেইবাবে তেওঁৰ জন্ম পাকিস্তানৰ কৰাচী চহৰত হৈছিল। কিন্তু তেওঁৰ জীয়ৰী চাচা আগাৰ জন্ম ভাৰতত আৰু বসবাসো ভাৰততে কৰি আছে। ২০১৭ চনৰ জানুৱাৰী মাহত ভাৰতৰ গৃহমন্ত্ৰী ৰাজনাথ সিঙে ঘোষণা কৰে যে চালমা আগাক *অভাৰচীজ চিটিজেনশ্বিপ অফ ইণ্ডিয়া* (OCI) অনুমোদন কৰা হ’ব।
## তথ্য উৎস

## বাহ্যিক সংযোগ

*
*FilmfareAwards 
*Salma Agha to raise funds for Indian hockey – Times Of India 

শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
চায়ৰা বানু

**চায়ৰা বানু** (; জন্ম ২৩ আগষ্ট ১৯৪৪) এগৰাকী ভাৰতীয় অভিনেত্ৰী। চায়ৰা বানো নামেৰেও জনাজান এইগৰাকী অভিনেত্ৰীয়ে ১৯৬১ চনৰ পৰা ১৯৮৮ চনৰ ভিতৰত অসংখ্যা বলীউডী চলচ্চিত্ৰত অভিনয় কৰিছে। তেওঁ আছিল হিন্দী চলচ্চিত্ৰ উদ্যোগৰ অতি জনপ্ৰিয় অভিনেত্ৰীসকলৰ অন্যতম। ১৯৬৩ চনৰ পৰা ১৯৬৯ চনলৈ তেওঁ তৃতীয় আৰু ১৯৭১ চনৰ পৰা ১৯৭৬ চনলৈ চতুৰ্থ সৰ্বাধিক পাৰিশ্ৰমিক অৰ্জন কৰা অভিনেত্ৰী আছিল। তেওঁৰ অভিনেতা দিলীপ কুমাৰৰ সৈতে বিবাহ হৈছিল।
## ব্যক্তিগত জীৱন
১৯৪৪ চনৰ ২৩ আগষ্টত চায়েৰা বানুৰ জন্ম হৈছিল উত্তৰাখণ্ডৰ মুচৌৰীৰ এটা চহকী মুছলমান পৰিয়ালত জন্ম হৈছিল। তেওঁৰ শৈশৱৰ বেছিভাগ দিন লণ্ডনত কটাইছিল। তেওঁৰ মাক নাচিম বানুও এগৰাকী অভিনেত্ৰী আছিল। ‘সৌন্দৰ্যৰ ৰাণী’ অভিধা পোৱা নাচিম বানুক ভাৰতৰ প্ৰথম মহিলা চুপাৰষ্টাৰ বুলি কোৱা হয়। দেউতাক এহচান-উল-হকো এজন নামী চলচ্চিত্ৰ প্ৰযোজক আছিল। চায়েৰা সৰু থাকোঁতেই মাক-দেউতাকৰ এৰাএৰি হয়। সেয়েহে মাকে তেওঁক লণ্ডনলৈ পঠাই দিছিল আৰু তেওঁৰ লিখা-পঢ়া তাতেই হৈছিল।
 
১৯৬৬ চনৰ ১১ অক্টোবৰত দিলীপ কুমাৰৰ সৈতে তেওঁৰ বিবাহ হয়। বানুৰ বয়স তেতিয়া ২২ বছৰ আৰু দিলীপ কুমাৰৰ বয়স ৪৪ বছৰ আছিল। দম্পত্তিহালৰ কোনো সন্তান নাই। ২০১৪ চনত প্ৰকাশিত দিলীপ কুমাৰৰ আত্মজীৱনী *দিলীপ কুমাৰ: দ্য চাবষ্টেনছ্ এণ্ড দ্য শ্বেডো *ত উল্লেখ কৰা হৈছে যে ১৯৭২ চনত চায়ৰা গৰ্ভৱতী হৈছিল। কিন্তু গৰ্ভকালৰ অষ্টমমাহত হোৱা অত্যধিক উচ্চ ৰক্তচাপৰ বাবে কেঁচুৱাটো বচাব পৰা নগ’ল। দম্পত্তিহালে বিশ্বাস কৰে যে সন্তান পোৱাটো ঈশ্বৰৰ ইচ্ছাৰ ওপৰত নিৰ্ভৰ কৰে।
## কৰ্মজীৱন
১৯৬০ চনত চায়েৰা বানু ভাৰতলৈ উভতি আহে। তেতিয়া তেওঁৰ বয়স ১৬ বছৰ। তেওঁ চলচ্চিত্ৰত অভিনয় কৰাৰ বাবে অডিচন দিয়া আৰম্ভ কৰে। *হম হিন্দুস্থানী*ৰ বাবে তেৱোঁ অডিচন দিছিল। কিন্তু তেতিয়া তেওঁৰ বয়স যথেষ্ঠ কম হোৱা বাবে তেওঁক মূল চৰিত্ৰ সলনি পাৰ্শ্ব চৰিত্ৰ যচা হ’ল। চায়েৰাই পাৰ্শ্ব চৰিত্ৰত অভিনয় কৰিবলৈ মান্তি নহ’ল। তেওঁ স্পষ্টকৈ কৈ দিলে যে যদি কৰিবই লাগে তেন্তে নায়িকাৰ ভূমিকাতহে অভিনয় কৰিব। ১৯৬১ চনত চায়েৰাৰ শাম্মী কাপুৰৰ নায়িকা হ’বলৈ সুযোগ আহিল *জঙ্গলী* (১৯৬১) ছবিত। ছবিখন ব্যৱসায়িকভাবে অতি সফল হয়। জঙ্গলীত কৰা অভিনয়ৰ বাবে তেওঁ ফিল্মফেয়াৰ বঁটাৰ মনোনয়নো পায়। 

দিলীপ কুমাৰৰ সৈতে অভিনয় কৰিবলৈ তেওঁৰ বহুত আগ্ৰহ আছিল। কিন্তু এই আগ্ৰহ দুয়োৰো বিয়াৰ পিছতহে ফলৱতী হয়। *বৈৰাগ* (১৯৭৬),*চাগিনা* (১৯৭০) আৰু *গোপী*ত (১৯৭০) দুয়ো একেলগে কাম কৰে। চায়েৰাৰ প্ৰথম ছবি  জঙ্গলীত শাম্মী কাপুৰ তেওঁৰ নায়ক আছিল। আনহাতে *জমীৰ* ছবিত শাম্মী কাপুৰ চায়েৰাৰ দেউতাক হয়। তাত নায়কৰ চৰিত্ৰ কৰিছিল অমিতাভ বচ্চনে। তেওঁৰ বিশেষ বিশেষ ছবি কেইখনমান হ’ল- *পড়োচন*, *চৈতালী*, *ব্লাফ মাষ্টাৰ*, *আয়ী মিলন কী বেলা*, *এপ্ৰিল ফুল*, *শাগিৰ্ড*, *দিৱানা*, *ঝুক গয়া আসমান*, *আদমী ঔৰ ইনচান*, *বলিদান*, *জোৱাৰ-ভাটা*, *ৰেশম কী ডোৰী*, *চাজিশ*, *হেৰাফেৰী* আৰু *নহলে পে দেহলা*।
## তথ্য উৎস

## বাহ্যিক সংযোগ

* 

শ্ৰেণী:হিন্দী চলচ্চিত্ৰৰ অভিনেত্ৰী
নিৰূপা ৰয়

**নিৰূপা ৰয়** (জন্ম **কোকিলা কিশোৰচন্দ্ৰ বুলচাৰা**; ; ; ৪ জানুৱাৰী ১৯৩১- ১৩ অক্টোবৰ ২০০৪) হিন্দী ছবিৰ পাৰ্শ্ব চৰিত্ৰত অভিনয় কৰা এগৰাকী ভাৰতীয় অভিনেত্ৰী আছিল। তেওঁক ট্ৰেজেদী আৰু শোকাতুৰ চৰিত্ৰত অভিনয় পাৰদৰ্শিতাৰ বাবে জনা গৈছিল আৰু সেয়েহে হিন্দী চলচ্চিত্ৰ পৰিসৰত তেওঁ নিৰ্বিবাদে *দুখৰ ৰাণী* নাম পাইছিল। ১৯৪৬ চনৰ পৰা ১৯৯৯ চনলৈ অভিনয় জগতত সক্ৰিয় হৈ থকা ৰয়ে মাকৰ ভূমিকাত কৰা অভিনয়ৰ বাবে স্মৰণীয় হৈ ৰব। তেওঁ তিনিবাৰ সহযোগী অভিনেত্ৰীৰ ফিল্মফেয়াৰ বঁটা পোৱাৰ উপৰি *[[ফিল্মফেয়াৰ]] জীৱনজোৰা সাধনা বঁটা*ও লাভ কৰিছিল।

## জীৱন পৰিক্ৰমা
নিৰূপাৰ জন্মৰ নাম কোকিলা কিশোৰতন্দ্ৰ বুলচাৰা। গুজৰাটৰ বলসাদৰ কলৱাড়াত তেওঁৰ জন্ম হৈছিল। ১৫ বছৰ বয়সত কমল ৰয়ৰ সৈতে তেওঁ বিবাহ পাশত আবদ্ধ হয়। তেওঁলোকৰ দুটা সন্তান- যোগেশ আৰু কিৰণ ৰয়।  মাকৰ মৃত্যুৰ পিছত দুয়োটা সন্তানে নিৰূপা ৰয়ৰ সম্পত্তিক লৈ বিবাদত লিপ্ত হয়, যিটোৱে বাতৰি আৰু প্ৰচাৰ মাধ্যমৰ দৃষ্টি আকৰ্ষণ কৰে।  

২০০৪ চনৰ ১৩ অক্টোবৰত মুম্বাইত হৃদৰোগত আক্ৰান্ত হৈ তেওঁৰ মৃত্যু হয়। মৃত্যুৰ সময়ত তেওঁৰ বয়স আছিল ৭৩ বছৰ।  

*দিৱাৰ* ছবিৰ তেওঁৰ সংলাপ জনমানসত বিশেষ প্ৰভাৱ পেলাইছিল। এই ছবিত তথা আৰু কেইখনমান উল্লেখযোগ্য ছবিত তেওঁ কৰা অভিনয় হিন্দী চলচ্চিত্ৰত মাইলৰ খুঁটি হৈ ৰব। 
## কৰ্মজীৱন
১৯৪৬ চনত গুজৰাটী কাকত এখনত অভিনয় শিল্পী বিচাৰি দিয়া বিজ্ঞাপন এটা নিৰূপা ৰয় আৰু তেওঁৰ স্বামীয়ে দেখা পাই আবেদন কৰিছিল। তেনেকৈয়ে নিৰূপা  গুজৰাটী  ছবি ৰণকদেৱীৰ বাবে নিৰ্বাচিত হয় আৰু অভিনয় জীৱনৰ পাতনি মেলে। একে বছৰতে তেওঁ প্ৰথম হিন্দী ছবি অমৰ ৰাজতো অভিনয় কৰে। তেওঁৰ জনপ্ৰিয় এখন ছবি হ’ল- *[[দো বিঘা জমিন]]* (১৯৫৩)। ১৯৪০ আৰু ১৯৫০ৰ দশকত বহু ধৰ্মমূলক ছবিত তেওঁ অভিনয় কৰিছিল। দেৱীৰ ৰূপত তেওঁৰ প্ৰতিচ্ছবি অতি শক্তিশালী আছিল আৰু বহু মানুহে  আশীষ বিচাৰি তেওঁৰ ঘৰলৈ গৈছিল। তেওঁৰ সহযোগী অভিনেতসকল ভাৰত ভূষণ, বলৰাজ সাহানী, অশোক কুমাৰ আৰু ত্ৰিলোক কাপুৰ। কাপুৰৰ সৈতে তেওঁ একেলগে ওঠৰখন ছবিত অভিনয় কৰিছে। ১৯৭০ৰ দশকত অমিতাভ বচ্চন আৰু শশী কাপুৰৰ মাকৰ ৰূপত কৰা তেওঁৰ অভিনয় দুখ-যন্ত্ৰণাত কাতৰ এগৰাকী মাতৃৰ সমাৰ্থক হৈ পৰিছিল। ১৯৭৫ চনত মুক্তি পোৱা নিৰূপাৰ দিৱাৰ ছবিৰ মাক-পুতেকৰ সংলাপবোৰ অতি জনপ্ৰিয় হৈ পৰিছিল আৰু দৰ্শকে সেয়া বাৰেবাৰে আওৰাইছিল।

## তথ্য উৎস

## বাহ্যিক সংযোগ
* 
* 
* Obituary from rediff.com
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ফিল্মফেয়াৰ বঁটা বিজয়ী
শ্ৰেণী:গুজৰাটী ব্যক্তি
অনুষ্কা শেট্টী

**ছুইটি শেট্টী** (; জন্ম: ৭ নৱেম্বৰ ১৯৮১) -ৰ পৰিচিত নাম হৈছে **অনুষ্কা শেট্টী**৷ তেখেত এগৰাকী ভাৰতীয় অভিনেত্ৰী৷ অনুষ্কাৰ অধিকাংশ ছবিয়েই তেলেগু আৰু তামিল ভাষাৰ৷ নিজৰ দক্ষতাপূৰ্ণ অভিনয়ৰ জৰিয়তে অনুষ্কাই এতিয়ালৈকে বহুকেইটা বঁটা-বাহন লাভ কৰিবলৈ সক্ষম হৈছে৷ তাৰে ভিতৰত আছে- তিনিটাকৈ চিনেমা (CineMAA) বঁটা, এটা নন্দী বঁটা, তামিল নাডু ৰাজ্যিক ছবি বঁটা আৰু তিনিটাকৈ ফিল্মফেয়াৰ (দাক্ষিণাত্য) বঁটা৷ পঞ্চাছতকৈও অধিকখন ছবিত অভিনয় কৰা অনুষ্কা হৈছে ভাৰতৰ সৰ্বাধিক উপাৰ্জনকাৰী অভিনেত্ৰীসকলৰ ভিতৰত অন্যতম৷ দাক্ষিণাত্যৰ ছবিৰ জগতত তেখেতক *লেডি ছুপাৰষ্টাৰ* হিচাপেও জনা যায়৷

২০০৫ চনত মুক্তি লাভ কৰা *ছুপাৰ* নামৰ তেলেগু ভাষাৰ ছবিখনত অনুষ্কাক পোনপ্ৰথমবাৰৰ বাবে দেখিবলৈ পোৱা যায়৷ এইখন ছবিত অভিনয় কৰি অনুষ্কাই ফিল্মফেয়াৰৰ পৰা শ্ৰেষ্ঠ সহ-অভিনেত্ৰীৰ মনোনয়ন লাভ কৰে৷ পৰৱৰ্তী বছৰটোত তেখেতে এছ.এছ. ৰাজামৌলীৰ ছবি *বিক্ৰমাকাড়ু*ত অভিনয় কৰে৷ ছবিখনে অভাৱনীয় ব্যৱসায়িক সফলতা লাভ কৰে৷ ২০০৭ চনত অনুষ্কাই আন এখন সফল ছবি *লক্ষ্যম*ত অভিনয় কৰে৷ ২০০৮ চনত অনুষ্কাই অভিনয় কৰা *সৌৰ্য্যম* আৰু *চিন্তাকায়ালা ৰবী* ছবি দুখনেও বক্স অফিচত সফল হিচাপে বিবেচিত হয়৷ ২০০৯ চনত তেখেতে তেলেগু ডাৰ্ক ফেণ্টাছি ছবি *অৰুন্ধতী*ত অভিনয় কৰে৷ তেখেতেৰ অভিনয়ে সমালোচকৰ দৃষ্টি আকৰ্ষণ কৰে৷ ছবিখনৰ জৰিয়তে অনুষ্কাই প্ৰথমটো নন্দী বঁটা, ফিল্মফেয়াৰ বঁটা আৰু চিনেমা বঁটা লাভ কৰে৷ আটাইকেইটা বঁটায়েই আছিল *শ্ৰেষ্ঠ অভিনেত্ৰী*ৰ শিতানত৷ তাৰ পিছৰটো বছৰতে অনুষ্কাই সমাদৃত ড্ৰামা ছবি *ৱেদাম*ত এগৰাকী দেহোপজীৱিনীৰ চৰিত্ৰ ৰূপায়ন কৰে৷ এইটো চৰিত্ৰই তেখেতলৈ দ্বিতীয়টো ফিল্মফেয়াৰ আৰু চিনেমা বঁটা কঢ়িয়াই আনে৷ এইদৰেই ক্ৰমাগতভাৱে সফল ছবিত সফল অভিনয় কৰি অনুষ্কা তেলেগু ছবি উদ্যোগৰ এগৰাকী প্ৰতিষ্ঠিত আৰু শীৰ্ষতম অভিনেত্ৰীৰ আসনত বহে৷

একবিংশ শতিকাৰ প্ৰথমটো দশকত অনুষ্কাই তামিল ভাষাৰ ছবিতো একাধিক সফল ছবিত অভিনয় কৰে৷ তাৰে ভিতৰত *সিংঘাম*, *ভেট্টাইকৰণ* আদিৰ বিষয়ে উল্লেখ কৰিব পাৰি৷ ২০১৫ চনত অনুষ্কাই মহাকাব্যিক ঐতিহাসিক কল্পকাহিনীত ৰুদ্ৰমা দেৱীৰ চৰিত্ৰটো ৰূপায়ন কৰে৷ ছবিখনৰ জৰিয়তে অনুষ্কাই তৃতীয়টো ফিল্মফেয়াৰ লাভ কৰে৷ ২০১৫-১৭ৰ সময়ছোৱাত অনুষ্কাই এছ.এছ. ৰাজামৌলিৰ দ্বাৰা নিৰ্মিত *বাহুবলী*ত "দেৱসেনা" নামৰ চৰিত্ৰটোত সবল অভিনয় কৰি পৃথিৱীজোৰা খ্যাতি অৰ্জন কৰে৷ বাহুবলী ফ্ৰেঞ্চাইজিৰ দুয়োখন ছবিয়েই অকল্পনীয় সফলতা অৰ্জন কৰে৷ ব্যৱসায়িকভাৱেও সফলতম প্ৰমাণিত হোৱা এই দুয়োখন ছবিয়ে অনুষ্কাক দক্ষিণ ভাৰতীয় ছবিৰ উদ্যোগত সৰ্বাধিক উপাৰ্জনকাৰী অভিনেত্ৰী হিচাপে প্ৰতিষ্ঠাপিত কৰে৷

## প্ৰাৰম্ভিক জীৱন
thumb|440x440px|বাহুবলী টু:দ্য কনক্লুজনৰ প্ৰথম প্ৰকাশৰ (Look launch) উন্মোচনী অনুষ্ঠানত বাকীসকলৰ লগত অনুষ্কা
thumb|200px|right|upright=1.4|২০১৩ চনত কেলিফৰ্ণিয়াৰ ছাণ্টা ক্লাৰাৰ টেকএইডছ বঁটা অনুষ্ঠানত অনুষ্কা
কৰ্ণাটকৰ মাংগালোৰত অনুষ্কা শেট্টীৰ জন্ম হয়৷ বেল্লিপাড়ি উৰামালু গুথু পৰিয়ালক প্ৰতিনিধিত্ব কৰা অনুষ্কা হৈছে এগৰাকী খিলঞ্জীয়া টুলুৱা৷ পিতৃ হৈছে প্ৰফুল্ল আৰু মাতৃ হৈছে এ.এন. ৱিটাল শেট্টী৷ তেখেতৰ জ্যেষ্ঠ ভ্ৰাতৃ হৈছ গুণৰঞ্জন শেট্টি আৰু ছাই ৰমেশ শেট্টী৷ বাংগালোৰস্থিত মাউণ্ট কাৰ্মেল কলেজৰ পৰা অনুষ্কাই কম্পিউটাৰ এপ্লিকেছনত স্বাতক ডিগ্ৰী অৰ্জন কৰিছিল৷ ভাৰত ঠাকুৰৰ অধীনত প্ৰশিক্ষণ লোৱা অনুষ্কা এগৰাকী যোগ নিৰ্দেশকো৷

## তথ্যসূত্ৰ

## বাহ্যিক সংযোগ

* 
* 

শ্ৰেণী:ভাৰতীয় অভিনেত্ৰী
শ্ৰেণী:দাক্ষিণাত্যৰ অভিনেত্ৰী
শ্ৰেণী:জীৱিত ব্যক্তি
ছায়ানী গুপ্তা

**ছায়ানী গুপ্তা** (জন্ম ৯ অক্টোবৰ ১৯৮৫) হৈছে এগৰাকী ভাৰতীয় অভিনেত্ৰী৷ তেখেতে সাধাৰণতে হিন্দী ছবিত অভিনয় কৰে৷ ছায়ানীয়ে ভাৰতীয় ছবি আৰু দূৰদৰ্শন প্ৰতিষ্ঠানৰ পৰা স্নাতক ডিগ্ৰী অৰ্জন কৰিছে৷ ২০১২ চনত মুক্তিপ্ৰাপ্ত *ছেকেণ্ড মেৰিজ ডট কম* নামৰ ছবিখনৰ জৰিয়তে ছায়ানীয়ে ছবিজগতত পদাৰ্পণ কৰে৷ ইয়াৰ পিছত তেখেতে *ফেন* (২০১৬), *জলি এল এল বি ২* (২০১৭) আৰু *আৰ্টিকল ১৫* (২০১৯)ৰ দৰে ছবিত অভিনয় কৰিছে৷ *মাৰ্গাৰিটা উইথ এ ষ্ট্ৰ* নামৰ ছবিখনত ছায়ানীয়ে কাল্কী কেকলাঁৰ বিপৰীতে এগৰাকী অন্ধ পাকিস্তানী-বাংলাদেশী লেছবিয়ান সমাজকৰ্মী হিচাপে অভিনয় কৰে৷  হিন্দী ছবি *আৰ্টিকল ১৫*ত প্ৰদৰ্শন কৰা অভিনয়ৰ বাবে ২০২০ চনত ছায়ানীয়ে লায়নছ্ গল্ডৰ পৰা শ্ৰেষ্ঠ সহ-অভিনেত্ৰীৰ বঁটা লাভ কৰে৷

## প্ৰাৰম্ভিক জীৱন
১৯৮৫ চনৰ ৯ অক্টোবৰত পশ্চিমবংগৰ কলিকতাত ছায়ানী গুপ্তাৰ জন্ম হৈছিল৷  ভাৰতীয় ছবি আৰু দূৰদৰ্শন প্ৰতিষ্ঠানৰ পৰা ছায়ানীয়ে স্নাতক ডিগ্ৰী অৰ্জন কৰে৷

ছায়ানীৰ পিতৃ হৈছে কমল গুপ্তা আৰু মাতৃ হৈছে মৈত্ৰেয়ী৷ পিতৃ এগৰাকী প্ৰতিভাৱান সংগীতশিল্পী আছিল আৰু তেখেতে একাধিক বাদ্য পৰিৱেশন কৰিব জানিছিল৷ অল ইণ্ডিয়া ৰেডিঅ'ৰ লগত কৰ্মৰত হৈ থকাৰ লগতে তেখেত এগৰাকী গায়ক, গীতিকাৰ আৰু সুৰকাৰ হিচাপেও জনাজাত হৈছিল৷ ভাৰতত এফএমৰেডিঅ'ক প্ৰতিষ্ঠা কৰোঁতে যিসকল ব্যক্তিয়ে আগভাগ লৈছিল, তাৰ ভিতৰত কমল গুপ্তাও অন্যতম৷ তেনে এটা সাংগীতিক পৰিৱেশত প্ৰতিপালিত হোৱা ছায়ানীয়ে থাংকামণি কুট্টীকে প্ৰমুখ্য কৰি একাধিক গুৰুৰ পৰা সোতৰ বছৰকাল ভাৰতনাট্যমৰ প্ৰশিক্ষণ লৈছিল৷ ইয়াৰ উপৰি ছায়ানী নন্দীকাৰ নামৰ থিয়েটাৰ গোটটোৰো সদস্যা আছিল আৰু থিয়েটাৰৰ লগত জড়িত থাকি বহুতো প্ৰকল্পৰ সান্নিধ্যলৈ আহিছিল৷

## কৰ্মজীৱন
২০১২ চনত ছায়ানীয়ে গৌৰৱ পুঞ্জাৱনীয়ে পৰিচালনা কৰা *ছেকেণ্ড মেৰিজ ডট কম*ত শীৰ্ষ চৰিত্ৰ ৰূপায়ণ কৰে৷ ছবিখনে সমালোচকৰ পৰা প্ৰশংসা লাভ কৰিবলৈ সক্ষম হয়৷ ২০১৩ চনত ছায়ানীক এখন বাংলা ভাষাৰ ছবি *তাষেৰ দেশ*ত দেখা যায়৷ অনুৰাগ কাশ্যপে প্ৰযোজনা কৰা এই ছবিখনৰ পৰিচালক আছিল গাণ্ডু ফেমৰ কিউ (Q)৷ সোণালী বসুয়ে পৰিচালনা কৰা আৰু ভিয়াকম ১৮ৰ দ্বাৰা প্ৰযোজিত হোৱা ২০১৪ চনৰ হিন্দী ছবি *মাৰ্গাৰিটা উইথ এ ষ্ট্ৰ* নামৰ ছবিখনত অভিনয় কৰি ছায়ানীয়ে গোলকীয় স্বীকৃতি লাভ কৰে৷ ছবিখন বহুকেইটা ছবি মহোৎসৱতো প্ৰদৰ্শিত হয়৷

ইয়াৰ পিছত ছায়ানীয়ে শ্বাহ ৰুখ খানৰ দ্বাৰা অভিনীত ছবি *ফেন*ত অভিনয় কৰে৷ এইখন ছবিৰ পৰিচালক আছিল মনীশ শৰ্মা৷ পৰৱৰ্তী সময়ত ছায়ানীয়ে অনুৰাগ বাসুৰ *জাগ্গা জাছুছ*, নিত্যা মেহৰাৰ *বাৰ বাৰ দেখো*ত অভিনয় কৰে৷ লীনা য়াদৱৰ দ্বাৰা পৰিচালিত ছবি *পাৰ্ছড্* হৈছে ছায়ানীয়ে অভিনয় কৰা এখন উল্লেখযোগ্য ছবি৷ ছবিখন টকিঅ' আন্তৰ্জাতিক ছবি মহোৎসৱত প্ৰদৰ্শিত হয়৷ 

২০১৯ চনত ছায়ানীয়ে জি ফাইভ অটিটি প্লেটফৰ্মযোগে মুক্তিলাভ কৰা অপৰাধমূলক ক্ৰাইম থ্ৰিলাৰ *পোছম পা*ত অভিনয় কৰে৷ কিছুমান বাস্তৱ ঘটনাৰ ওপৰত আধাৰিত নবৈমিনিটীয়া এই ছবিখনত ৰাগিনী খান্না, মাহী গীল আদিয়েও অভিনয় কৰিছিল৷ ছবিখনে দৰ্শক-সমালোচকৰ পৰা মোটামুটি যোগাত্মক সঁহাৰি লাভ কৰে৷ 

ছবিৰ উপৰি ছায়ানীয়ে কেইবাখনো ৱেব ছিৰিজতো অভিনয় কৰিছে৷ ২০১৯ চনত এমাজন প্ৰাইমত মুক্তি লাভ কৰা *ফ'ৰ ম'ৰ শ্বটছ্ প্লিজ* নামৰ ৱেব ছিৰিজটোত ছায়ানীয়ে দামিনী ৰয় নামৰ এগৰাকী অনুসন্ধানকাৰী সাংবাদিকৰ ভূমিকা ৰূপায়ণ কৰে৷ ছিৰিজটোৰ দ্বিতীয়টো ছিজন ২০২০ চত মুক্তি হয়৷ ছিৰিজটোৰ পৰিচালক হৈছে নুপূৰ আস্থানা আৰু অনু মেনন৷ ছিৰিজটোৰ দুয়োটা ছিজনতেই ছায়ানীৰ লগত কীৰ্তি কূলহাৰি, মানৱী গগৰু, বানী জেয়ে অভিনয় কৰে৷ 

## তথ্যসূত্ৰ
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
হেমলতা

**হেমলতা** (; জন্ম ১৬ আগষ্ট ১৯৫৪) বলীউডী এগৰাকী ভাৰতীয় নেপথ্য কণ্ঠশিল্পী। ১৯৭০ দশকৰ শেষৰ ফালে তেওঁ বলীউডৰ গীতৰ জগতখনৰ সৈতে জড়িত আছিল। শাস্ত্ৰীয় সংগীতত সুপ্ৰশিক্ষিত হেমলতাই চলচ্চিত্ৰ, কনচাৰ্ট আৰু টেলিভিচনৰ জগতখনত নিজকে প্ৰতিষ্ঠিত কৰিছিল।  তেওঁ ৰবীন্দ্ৰ জৈনৰ সংগীত পৰিচালনাত *চিতচোৰ* (১৯৭৭) ছবিত কে. চি. য়েচুদাসৰ সৈতে গোৱা *তু জো মেৰে সুৰ মেঁ*ৰ শাস্ত্ৰীয় উপস্থাপনৰ বাবে শ্ৰেষ্ঠ মহিলা কণ্ঠশিল্পীৰ ফিল্মফেয়াৰ বঁটা লাভ কৰিছিল। এইটো শিতানত তেওঁ মুঠতে পাঁচবাৰ মনোনয়ন পাইছে। 
## প্ৰাৰম্ভিক জীৱন
১৯৫৪ চনৰ ১৬ আগষ্টত হায়দৰাবাদৰ এটা গোড়া মাৰোৱাৰী ব্ৰাহ্মণ পৰিয়ালত তেওঁৰ জন্ম হৈছিল। তেওঁৰ জন্মৰ নাম আছিল লতা ভাট।তেওঁৰ পিতৃ পি টি জয়চন্দ্ৰ লাহোৰৰ কিৰণ ঘৰানাৰ এজন শাস্ত্ৰীয় সংগীত শিল্পী। মাকৰ নাম অম্বিকা ভাট। হেমলতাৰ সাত বছৰ বয়সতে তেওঁৰ দেউতাকৰ শিষ্য গোপাল মালিকে তেওঁৰ প্ৰতিভাৰ উমান পাইছিল আৰু কলকাতাৰ ৰবীন্দ্ৰ ষ্টেডিয়ামত অনুষ্ঠিত হোৱা এটা কনচাৰ্টত গীত গোৱাৰ সুবিধা কৰি দিছিল। তেওঁৰ পিতৃও গীত গোৱাবলৈ মুম্বাইলৈ নিয়াৰ ক্ষেত্ৰত সন্মত হয়। 
## কৰ্মজীৱন
ৰবীন্দ্ৰ জৈনৰ পৰিচালনাত তেওঁ বহুতো গীত গাইছে। সেইবোৰৰ ভিতৰত *আখিয়োঁ কে ঝৰোখোঁ সে* অন্যতম। ৰেডিঅ’ চিল’নৰ জনপ্ৰিয় গীতৰ কাউণ্টডাউন শ্বো- *বিনাকা গীত মালা*ৰ মতে ১৯৭৮ চনত এই জনপ্ৰিয়তাৰ শীৰ্ষস্থানত আছিল। ই ফিল্মফেয়াৰৰ মনোনয়নো পাইছিল। ইউটিউৱত এই গীতটো লাখ লাখ দৰ্শকে উপভোগ কৰিছে। শ্ৰী মাতাজী নিৰ্মলা দেৱীলৈ উৎসৰ্গিত জৈনৰ কেছেট এলবাম *সহজ ধাৰা*ত (১৯৯১) তেওঁ কণ্ঠ দিছে। এই এলবামৰ দুটা গীত তেওঁ ১৯৯২ চনৰ জুলাইত বেলজিয়ামৰ ব্ৰুচেলত অনুষ্ঠিত হোৱা কনচাৰ্টতো গাইছিল। 

তেৱেঁ একমাত্ৰ মহিলা নেপথ্য কণ্ঠশিল্পী যিয়ে কে. জে. য়েচুদাসৰ সৈতে সৰ্বাধিক হিন্দী গীত গাইছে। ১৯৯০ চনত দূৰদৰ্শনে তেওঁক ৰবীন্দ্ৰ জৈনৰ পৰিচালনাত য়েচুদাসৰ সৈতে দ্বৈতকণ্ঠত *তিস্তা নদী সী তু চঞ্চলা* আৰু একক কণ্ঠত *সাথ জো তেৰা য়ুঁ পায়া* গীত দুটা গাবলৈ আমন্ত্ৰণ জনাইছিল। এই গীত দুটা দূৰদৰ্শনে প্ৰায়ে বিশেষকৈ আবেলিৰ কাৰ্যসূচীৰ *ফিলাৰ* (filler) হিচাপে সম্প্ৰচাৰ কৰিছিল। 

*সুনয়না* (১৯৭৯) ছবিৰ *মেঘাৰে মেঘা* শীৰ্ষক গীতটোত কণ্ঠদান কৰি তেওঁ পুনৰাই ফিল্মফেয়াৰ বঁটাৰ মনোনয়ন পায়। *আপ তো এসে ন থে* ছবিৰ *তু ইচ তৰহ চে* গীতটোৰ বাবে তৃতীয়বাৰৰ বাবে শ্ৰেষ্ঠ মহিলা কণ্ঠশিল্পীৰ ফিল্মফেয়াৰ মনোনয়ন লাভ কৰে। ১৯৮১ চনত গুজৰাটী চলচ্চিত্ৰ *অমৰ ৰহে তাৰো চান্দলো*ত গোৱা *শংকৰ তাৰি জামাতা* আৰু *ওম নমঃ শিৱায়* গীত দুটা জনপ্ৰিয় হয়। 

তেওঁ দূৰদৰ্শনৰ ধাৰাবাহিক *ৰামায়ণ*, *উত্তৰ ৰামায়ণ* আৰু *শ্ৰীকৃষ্ণ*ত কণ্ঠদান কৰিছে। ৰামায়ণৰ এটা খণ্ডত তেওঁ পৰম্পৰাগত মীৰা ভজন *পায়োজী মেইনে ৰাম ৰতন ধন পায়োজী* শীৰ্ষক গীতটো পৰিবেশন কৰি থকা অৱস্থাত অভিনয়ো কৰিছে। ১৯৯২ চনত ইটালীত অনুষ্ঠিত হোৱা এটা কনচাৰ্টত *অ চোলে মিয়ো* শীৰ্ষক এটা ইটালীয় গীত পৰিবেশন কৰে।

## তথ্য উৎস

## বাহ্যিক সংযোগ
*

শ্ৰেণী:ভাৰতীয় মহিলা কণ্ঠশিল্পী
শ্ৰেণী:ফিল্মফেয়াৰ বঁটা বিজয়ী
কীৰ্তি কুলহাৰী

**কীৰ্তি কুলহাৰী** () হৈছে এগৰাকী ভাৰতীয় অভিনেত্ৰী আৰু মডেল৷ কীৰ্তিয়ে সাধাৰণতে হিন্দী ভাষাৰ ছবিত অভিনয় কৰে৷ ২০০২ চনত মুক্তিপ্ৰাপ্ত উড়িয়া ভাষাৰ ছবি *ধৰিণী*ৰ জৰিয়তে কীৰ্তিয়ে অভিনয়ৰ জগতত পদাৰ্পণ কৰে৷ ২০১০ চনত কীৰ্তিয়ে *খিচিড়ী:দ্য মুভি* নামৰ হিন্দী ছবিখনত অভিনয় কৰে৷ এইখনেই হৈছে তেখেতে অভিনয় কৰা হিন্দী ভাষাৰ প্ৰথমখন ছবি৷ ২০১১ চনত কীৰ্তিক *শেইটান* ছবিত দেখা যায়৷  পৰৱৰ্তী সময়ত কীৰ্তিয়ে বহুকেইখন সফল আৰু সমাদৃত ছবি; *পিংক* (২০১৬), *উৰি:দ্য ছাৰ্জিকেল ষ্ট্ৰাইক* (২০১৯) আৰু *মিছন মংগল* (২০১৯)ত অভিনয় কৰে৷ ২০১৯ চনত অভিনয় কৰা দুয়োখন ছবিয়েই সৰ্বাধিক উপাৰ্জনকাৰী ভাৰতীয় ছবিৰ তালিকাভূক্ত হয়৷
## ব্যক্তিগত জীৱন
১৯৮৫ চনৰ ৩০ মে'ত কীৰ্তিৰ ৰাজস্থানৰ ঝুনঝুনুত জন্ম হয়৷ অৱশ্যে কীৰ্তি প্ৰতিপালিত হয় মুম্বাইতহে৷  ২০১৬ চনত কীৰ্তিয়ে শাহীল ছেহগালৰ লগত বৈবাহিক জীৱন আৰম্ভ কৰে৷

কীৰ্তিৰ পিতৃ খায়ালী ৰাম কুলহাৰী হৈছে এগৰাকী অৱসৰপ্ৰাপ্ত ভাৰতীয় নৌসেনা বিষয়া আৰু মাতৃ শ্ৰৱাণী কুলহাৰী এগৰাকী গৃহিণী৷কীৰ্তিয়ে মুম্বাইৰ কেজি ছোমায়া কলেজৰ পৰা সাংবাদিকতা আৰু গণমাধ্যম বিভাগত স্নাতকোত্তৰ ডিগ্ৰী অৰ্জন কৰে৷ কীৰ্তিৰ এগৰাকী ভ্ৰাতৃ আৰু দুগৰাকী ভগ্নী আছে৷

## কৰ্মজীৱন
২০১০ চনত কীৰ্তিয়ে হিন্দী ভাষাৰ ছবি *খিচিড়ী:দ্য মুভি*ত অভিনয় কৰে৷  ছবিখনত ২০১০ চনত অক্টোবৰত মুক্তি হৈছিল৷ ইয়াৰ পিছত তেখেতে *শ্বেইটান* নামৰ ছবিখনত অভিনয় কৰে৷ ছবিখন ২০১১ চনৰ জুনত মুক্তি হয়৷ বহুকেইটা বঁটা আৰু সন্মান জয় কৰা আৰু মনোনীত হোৱা এই ছবিখনৰ পৰিচালক আছিল বেজয় নামবিয়াৰ৷ ছবিখনত কাল্কী কেকলাঁ, শিৱ পণ্ডিত, গুলছন দেৱায়া, ৰাজীৱ খাণ্ডেলৱাল আদিৰ দৰে প্ৰতিভাৱান শিল্পীয়ে অভিনয় কৰিছে৷ 
### ২০১৬-বৰ্তমানলৈকে
২০১৬ চনত কীৰ্তিয়ে *পিংক* নামৰ ছবিখনত অভিনয় কৰে৷ দৰ্শক আৰু সমালোচকৰ পৰা প্ৰচুৰ প্ৰশংসা আদায় কৰা এই ছবিখনত কীৰ্তিয়ে অমিতাভ বচ্চন আৰু তাপসী পন্নু সৈতে অভিনয় কৰে৷ ছবিখন ব্যৱসায়িক দিশতো সফল হয়৷ ২০১৭ চনত কীৰ্তিক দেখা যায় *ইন্দু সৰকাৰ* নামৰ এখনি ৰাজনৈতিক থ্ৰিলাৰধৰ্মী ছবিত৷ মধুৰ ভাণ্ডেৰকাৰে পৰিচালনা কৰা ছবিখনত কীৰ্তিয়ে কেন্দ্ৰীয় চৰিত্ৰত অভিনয় কৰে৷ ২০১৮ চনত কীৰ্তিয়ে ইৰফান খানৰ সৈতে *ব্লেকমেইল* নামৰ ছবিখনত অভিনয় কৰে৷

২০১৯ চনত কীৰ্তিক দেখা যায় আন এখন সফল ছবি *উড়ি:দ্য ছাৰ্জিকেল ষ্ট্ৰাইক*ত৷ চিৰাত কৌৰ নামেৰে এগৰাকী ভাৰতীয় বায়ু সেনা বিষয়াৰ চৰিত্ৰ ৰূপায়ণ কৰা কীৰ্তিৰ অভিনয়ে দৰ্শক আৰু সমালোচকৰ মন জয় কৰে৷ ছবিখন বক্স অফিচত অভাৱনীয় সাফল্য অৰ্জন কৰে৷ একেটা বৰ্ষতে কীৰ্তিয়ে এমাজন প্ৰাইম ভিডিঅ'ত সম্প্ৰচাৰিত হোৱা ৱেব ছিৰিজ *ফ'ৰ ম'ৰ ছটছ প্লিজ*ত এটা গুৰুত্বপূৰ্ণ ভূমিকাত অৱতীৰ্ণ হয়৷ আনহাতে নেটফ্লিক্সযোগে সম্প্ৰচাৰিত হোৱা *বাৰ্ড অৱ ব্লাড* নামৰ ছিৰিজটোতো কীৰ্তিক দেখা যায়৷ ২০১৯ চনৰ ১৫ আগষ্টত মুক্তি লাভ কৰা *মিছন মংগল* হৈছে কীৰ্তিয়ে অভিনয় কৰা আন এখন সফল আৰু সমাদৃত ছবি৷ ছবিখনৰ বিষয় হৈছে-ভাৰতৰ মংগল অভিযান৷

২০২০ চনৰ আগষ্ট মাহত, কীৰ্তিয়ে ৰিভু দাসগুপ্তাৰ দ্বাৰা পৰিচালিত ছবি *দ্য গাৰ্ল অন দ্য ট্ৰেইন*ত এগৰাকী আৰক্ষী বিষয়াৰ ভূমিকাত অৱতীৰ্ণ হয়৷  ছবিখনত পৰিনীতি চোপ্ৰা, অদিতি ৰাও হায়দৰী, অভিনাশ তিৱাৰী আদিয়ে অভিনয় কৰিছে৷

## বঁটা-বাহন

## তথ্যসূত্ৰ
শ্ৰেণী:ভাৰতীয় অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
পল ভেৰ্লেন

**পোল-মাৰি ভেৰ্লেন** (; ৩০ মাৰ্চ ১৮৪৪ - ৮ জানুৱাৰী ১৮৯৬) এজন প্ৰতীকীবাদী ফৰাচী কবি। তেখেত আন্তঃৰাষ্ট্ৰীয় আৰু ফৰাচী সাহিত্যৰ 'ফাঁ দি চিয়েক্‌ল' () পৰ্বেৰ এজন অন্যতম শ্ৰেষ্ঠ প্ৰতিনিধি হিচাপে পৰিগণিত।

## শৈলী

ফিন ডি ছিকেলৰ সময়ত উৎপাদিত ফৰাচী কবিতাৰ বেছিভাগেই ইয়াৰ লুৰিড বিষয়বস্তু বা নৈতিক দৃষ্টিভংগীৰ বাবে "অৱক্ষয়ী" বুলি বৈশিষ্ট্যযুক্ত কৰা হৈছিল। একে ধৰণেৰে ভাৰ্লেনে ১৮৮৪ চনত poète maudit ("অভিশপ্ত কবি") অভিব্যক্তিটো ব্যৱহাৰ কৰি Stéphane Mallarmé , Arthur Rimboud , Aloysius Bertrand , Comte de Lautréamont , Tristan Corbière বা Alice de Chambrier-ৰ দৰে কেইবাজনো কবিক বুজায়, যিসকলে কাব্যিক নীতি-নিয়মৰ বিৰুদ্ধে যুঁজিছিল আৰু সামাজিক তিৰস্কাৰৰ সন্মুখীন হৈছিল বা আওকাণ কৰিছিল সমালোচকসকলে। কিন্তু ১৮৮৬ চনত জিন মৰিয়াছৰ প্ৰতীকবাদী ইস্তাহাৰ প্ৰকাশৰ লগে লগে নতুন সাহিত্যিক পৰিৱেশত প্ৰতীকবাদ শব্দটোৱেই বেছিকৈ প্ৰয়োগ কৰা হৈছিল। ভাৰলেনৰ লগতে মালাৰ্মে, ৰিম্ব'ড, পল ভেলেৰী, এলবাৰ্ট ছামেইন আৰু আন বহুতক "প্ৰতীকবাদী" বুলি কোৱা হ'বলৈ ধৰিলে। এই কবিসকলে প্ৰায়ে শ্বোপেনহাউৰৰ নান্দনিকতা আৰু ইচ্ছা, মাৰাত্মকতা আৰু অচেতন শক্তিৰ ধাৰণাসমূহৰ সমান্তৰাল বিষয়বস্তু ভাগ কৰিছিল আৰু যৌনতাৰ বিষয়বস্তু (যেনে বেশ্যা), চহৰ, অযুক্তিকৰ পৰিঘটনা (ডিলিৰিয়াম, সপোন, নিচাযুক্ত দ্ৰব্য, মদ), আৰু কেতিয়াবা অস্পষ্টভাৱে মধ্যযুগীয় পৰিৱেশৰ বিষয়বস্তু ব্যৱহাৰ কৰিছিল।

কবিতাত প্ৰতীকবাদী পদ্ধতিটো আছিল—ভাৰলেনে আৰ্হিত ৰূপ দিয়াৰ দৰে—নিৰ্দিষ্ট বক্তব্যৰ পৰিৱৰ্তে সূক্ষ্ম পৰামৰ্শ ব্যৱহাৰ কৰা (অলংকাৰিকতা নিষিদ্ধ কৰা হৈছিল) আৰু শব্দ আৰু পুনৰাবৃত্তিমূলক শব্দৰ যাদু আৰু পদ্যৰ তল (সংগীতীয়তা) আৰু মেট্ৰিক উদ্ভাৱনৰ জৰিয়তে মেজাজ আৰু অনুভূতিৰ উদগনি দিয়া।

ভাৰলেইনে তেওঁৰ কবিতা "আৰ্ট পয়েটিক"ত তেওঁৰ সাধাৰণতে অৱক্ষয়ী শৈলীৰ বিষয়ে অতি বিশদভাৱে বৰ্ণনা কৰিছিল, সংগীতৰ প্ৰাধান্য আৰু লুকাই থকা আৰু "অড"ৰ গুৰুত্বৰ বিষয়ে বৰ্ণনা কৰিছিল। তেওঁ ওৰণি আৰু সূক্ষ্মতাৰ কথা কৈছিল আৰু কবিসকলক অনুৰোধ কৰিছিল যে "হত্যাকাৰী শ্বাৰ্প চেইং, ক্ৰুৱেল উইট, আৰু অশুদ্ধ হাঁহিৰ পৰা আঁতৰি ৰাখক।" এই গীতিময় ওৰণিবোৰ মনত ৰাখিয়েই ভাৰলেইনে কবিতা এটা "সুখৰ পৰিঘটনা" হ'ব লাগে বুলি পৰামৰ্শ দি সামৰণি মাৰে। 

ভাৰলেইনৰ ছন্দ, puns আৰু চিত্ৰকল্পৰ সূক্ষ্ম ব্যৱহাৰৰ এটা উদাহৰণ হ'ল অনুবাদ কৰিব নোৱাৰা স্তৱকটো: "Il pleure dans mon coeur / comme il pleut sur la ville. / Quelle est cette langueur / qui pénètre mon coeur?" এই বাক্যাংশটো "Je pleure" (মই কান্দি আছো) আৰু "Il pleut" (বৰষুণ দি আছে)ৰ মাজৰ এটা portmanteau ৰে আৰম্ভ হয় আৰু "pleure" আৰু "pleut" ৰ সাধাৰণ "eu"ৰ আৱেগ আৰু স্বৰধ্বনি দুয়োটাকে কঢ়িয়াই লৈ যায়।

## তথ্য সংগ্ৰহ

শ্ৰেণী:ফ্ৰান্সৰ ব্যক্তি
শ্ৰেণী:মৃত ব্যক্তি
শ্ৰেণী:ফৰাচী কবি